NAI VAKATEKIVU 3 FOV - Ia sa lawaki na gata ka lialia - Bible Search\nNAI VAKATEKIVU 2 NAI VAKATEKIVU 4\nNAI VAKATEKIVU 3\nSa veretaki Ivi na gata, ka rawai koya, 1-7. Sa tarogi rau kina ko Jiova, 8-13. Sa cudruvi na gata, 14. Sa yalataki nai Vakabula, 15. Sa cudruvi na yalewa, 16. Sa cudruvi ko Atama, 17-19. A nodraui sulu, 21. Sa rau vakasevi mai Iteni, 22-24.\n1Ia sa lawaki na gata ka lialia na manumanu kecega ni vanua ka bulia na Kalou ko Jiova. A sa kaya ko koya vua na yalewa, Oi, sa kaya bagi na Kalou mo drau kakua ni kania na vua ni kau kecega e na were? 2A sa kaya na yalewa ki na gata, Sa tara me keirau kania na vua ni veikau e na were: 3ia na vua ni kau ga sa tu e loma ni were, sa kaya kina na Kalou, Drau kakua ni kania, drau kakua talega ni tara, de drau mate. 4A sa kaya vua na yalewa na gata, Drau na sega dina ni mate: 5ni sa kila na Kalou e na siga drau na kana kina ena qai yadra dina na matamudrau; ia drau na vaka na Kalou, ni drau na kila na ka vinaka kei na ka ca. 6Ia ni sa kunea na yalewa sa yaga na kau me kakana, a sa ka e via raica na matada, ka sa kau me da gadreva me da vuku kina, sa qai tauca na vuana, ka kania; ka solia talega vua na watina erau tiko kaya, a sa kania talega ko koya. 7A sa qai yadra na matadrau, a rau sa kila ni rau sa luvawale: a rau sa cula vata na drau ni lolo, ka cakava na nodrau liku.\n8A rau a rogoca na domo ni Kalou ko Jiova ni sa lako voli e na were, ni sa mudremudre na siga: a rau sa vunitaki rau e loma ni veikau ni were, ko Atama kei na watina mai na mata ni Kalou ko Jiova. 9A sa kaci vei Atama na Kalou ko Jiova, a sa kaya vua, Sa tiko evei ko iko?\n10A sa kaya ko koya, Ka'u a rogoca na domomuni e na were, ia ka'u a qai rere, ni'u a luvawale; ka'u a qai vunitaki au. 11A sa kaya, Ko cei sa tukuna vei iko ni ko sa luvawale? Ko sa kana beka mai na kau ka'u a vakarota vei iko mo kakua ni kana kina? 12A sa kaya ko Atama, Na yalewa, ko ni a solia me keirau tiko kaya, ko koya ga sa solia vei au na vua ni kau, ka'u a qai kania. 13A sa kaya na Kalou ko Jiova vua na yalewa, A cava na ka oqo ko sa kitaka? A sa kaya na yalewa, Sa vosa vaqaseqase vei au na gata ka'u a qai kania.\n14A sa kaya na Kalou ko Jiova ki na gata, Ni ko a kitaka na ka oqo, ko na cudruvi vakalevu vei ira na manumanu e yavai va, vei ira talega na manumanu tawa lasa kecega ni vanua: ko na dolo ga e ketemu, ko na kania talega na kuvu ni soso, e na veisiga kecega ni nomu bula: 15ia ka'u na vakaveimecakitaki kemudrau kei na yalewa, kei na nomu kawa kei na nona kawa; ena butuqaqia na ulumu ko koya, ia ko na qaqia na bukubuku-ni-yavana.\n16Sa kaya vua na yalewa ko koya, Au na vakalevutaka vakalevu na nomu rarawa ni ko sa kunekune: ko na daurarawa ni ko sa vakasucu gone; ia ko na qaravi koya na watimu, ena lewai iko talega ko koya.\n17A sa kaya vei Atama, Ni ko a vakarorogo ki na vosa ni watimu, ka sa kania na vua ni kau ka'u a vakarota vei iko, ka kaya, Mo kakua ni kania: sa cudruvi na qele e na vukumu; ko na kana maikina e na rarawa e na veisiga kece ni nomu bula; 18ena vakatubura talega vei iko na kau votovotoa kei na soni; ia ko na kania na co ni vanua: 19e na buno ni matamu ko na kania kina na kemu kakana, ka yacova na siga ko na suka tale kina ki na qele; ni ko a buli maikina eliu: ni ko sa kuvu ni qele ga, ia ko na suka tale mo kuvu ni qele.\n20Ia ko Atama, sa vakatoka na yaca ni watina ko Ivi [Sa bula]; ni sa tinadra na tamata kecega sa bula.\n21Ia na Kalou ko Jiova, sa cakava vei Atama kei na watina nai sulu kuli ni manumanu, a sa vakaisulutaki rau.\n22A sa kaya na Kalou ko Jiova, Raica, sa yaco na tamata me vaka e dua vei kedatou, me kila na ka vinaka kei na ka ca: ia oqo, de sa dodoka na ligana ka taura talega na vua ni kau ni bula, ka kania, ka bula tawa mudu kina: 23sa qai vakatalai koya tani kina na Kalou ko Jiova mai na were ko Iteni, ka me wereca na qele ka buli maikina ko koya. 24A sa vakaseva kina na tamata ko koya: a sa lesi rau na Jerupi me tiko mai na were ko Iteni e na yasana ki na tu-i-cake, kei na yameyame ni bukawaqa e vaka nai seleiwau, sa veigoleyaki tiko, me vakatawa na sala ki na kau ni bula.


The Fiji Times Online | Nai Lalakai Online | Sereki ni vuli\nSereki ni vuli UNAISI RATUBALAVU | Monday, December 4, 2017\nESA tekivutaki ena macawa oqo na nodra vakacagicagi na luveda.\nE dau gauna namaki vei ira baleta ni rauta ni walu na macawa na nodra na gade ka sereki na luveda, ni mai cava e dua na yabaki vakavuli.\nEna macawa sa oti, e da raica ka sarava ena tabana ni tukutuku e Viti na i tukutuku ni cavu isasau mai vei ira na luveda kei na i talanoa ni nodra sasaga me ra rawata na maka vinaka ena vuku ni vuli ena koronivuli ni paraimiri, na kena ena sekeniri kei na univesiti.\nE dua na gauna marautaki vei ira na luveda ni ra sa mai rawata ka qarava sara vakavinaka na nodra vuli, dina ni levu na bolebole era sotava ena veisiga.\nE da vakavinavinaka talega vei ira na luveda era vosota na dredre ni bula mai vale, e sega beka ni rawata na nodra i tubutubu na veika era vinakata ena vuku ni tuvaki ni vale, se na kakana vinaka, ia e sega ni vakataotaka na nodra gugumatua ena vuli.\nE da vakavinavinaka talega vei ira na qasenivuli kei na gonevuli ena nodra vosota na i tuvaki ni nodra valenivuli, oqo vei ira na koronivuli e sebera ni vakaoti na nodra vakacokotaki ena vuku ni cagilaba ko Winston.\nE so vei ira na luveda era veitarogi ena Kalasi 6 kei na Kalasi 8, se na Fomu 4, 6 kei na 7 era vosota voli na vuli ena loma ni vale laca, ka ra laki tiko ena bure e sega soti sara ni tara tu vakavinaka.\nEda sa vakavinavinaka ga ni tu vei ira na gone oqo na yalo ni bolebole ka sega ni ra vakayavalati ena vuku ni tuvaki ni nodra valenivuli se bure ni moce, e ka bibi ga vei ira me ra laki vuli ka rawata na veika vakavuli me vaka e sa namaka tiko mai na nodra vuvale ni ra na vuli me ra na rawata vinaka na nodra bula ena veisiga ni mataka.\nEda sa vakavinavinakataki ira talega na qasenivuli ena cakacaka levu era qarava mai ena vuku ni nodra lomani ka vakatavulici na luvedra ena bula ni kila ka.\nE sega ni rawarawa na nodra i tavi na qasenivuli, baleta ni ra sa vakatabui ena veimoku, ka sega ni rawarawa na nodra na moica toka eso na i vakarau ni gone me na vakarawarawataka na nodra veiqaravi ena loma ni valenivuli.\nEna gauna ni sereki oqo, ena daumaka talega me ra na qarauni tiko na luveda, baleta ni rawa ni levu na vakacalaka ena rawa ni yaco.\nNa bula ni veimurimuri, na laki sisili ena tobu se na uciwai, na kena gunuvi na yaqona ni valagi, se na yaqona ni Viti.\nEso vei ira na luveda era sa Fomu 6 se Fomu 7, era sa na douvaka eso na i tovo ni bula e sega ni dodonu me ra na bulataka, esa ka bibi kina na noda yadrava tiko na noda i tavi na i tubutubu.\nNa i tavi ni veituberi kei na veivakasalataki vei ira na luveda cauravou kei ira na goneyalewa.\nE ka bibi meda na dau lokuca e dua na gauna ena veisiga me da na dabe vata vakavuvale ka marautaka ira na luveda, ka da veitalanoa.\nNi levu ga na noda gauna vata vakavuvale, eda veitalanoa vata ka veilomani tiko, ena taqoqo tiko na noda vuvale ka susugi eso na vuvale vinaka e Viti ena veisiga ni mataka.


E Volai Qai Vakadewataki Vakacava na Neimami iVola na iVakadinadina i Jiova?\nTabana ni Volavola, Merika\nKeimami tabaka na ivola ena sivia na 750 na vosa me rawa ni vakayacori vinaka kina na neimami ilesilesi. Qori na vunautaki ni “itukutuku vinaka” vei ira na “veimatanitu, na veiyavusa, na duivosavosa, kei na tamata kece.” (Vakatakila 14:6) E sega ni cakacaka rawarawa, ia keimami vakayacora rawa vakacava? E rawa ga qori ena nodra veivuke na dauvolavola mai na veiyasa i vuravura, kei ira na dauvakadewa yalodina—era iVakadinadina i Jiova kece.\nE vakarautaki na ulutaga ena vosa vakavalagi. Eratou liutaka na iLawalawa Dauvakatulewa na cakacaka ni Tabana ni Volavola ena neimami itikotiko liu. Na tabana oya e lesia na nodra itavi na dauvolavola era veiqaravi tiko ena neimami itikotiko liu kei na so tale na valenivolavola ni tabana. Nira cavutu mai na duidui vanua o ira na volavola, e volai rawa kina na ulutaga e vakavu kauai ena duidui vanua. Qori e taleitaki kina e vuravura raraba na ivola keimami tabaka.\nVakau na ulutaga vei ira na dauvakadewa. Ni sa dikevi oti na ka e volai qai vakadonui, ena vakau sara ena imeli ina timi ni vakadewa e veiyasa i vuravura. E tiko ena timi qo o koya e vakadewa, o koya e raica me donu na vakadewa, kei koya e wilika me taladrodro na vakadewa. Era na saga mera digia na ‘vosa e donu qai dina,’ e tiko tale ga kina na vakasama e vakabibitaki ena vakavalagi.—Dauvunau 12:10.\nVakatotolotaka na cakacaka na kompiuta. Na kompiuta ena sega ni rawa ni cakava na nona itavi o koya e volavola kei koya e vakadewa. Ia e rawa ni vakatotolotaka na nodra cakacaka na dauvakadewa na ivolavosa, porokaramu, kei na iyaya ni vakadidike sa tu rawa ena kompiuta. Era vakarautaka na iVakadinadina i Jiova e dua na porokaramu ni kompiuta e vakatokai na Multilanguage Electronic Publishing System (MEPS), e rawa ni vakacurumi kina e vica na drau na vosa, biu vata kei na itaba, sa qai vakarautaki me tabaki.\nNa cava keimami vakayacora kina na ka kece qo, ena vosa mada ga era vosataka e vica ga na udolu? Baleta ni inaki sara ga i Jiova mera “bula na tamata kece ga, mera mai kila vinaka na ka dina.”—1 Timoci 2:3, 4.\nE vakarautaki vakacava na ulutaga me tabaki ena neimami ivola?\nNa cava keimami vakadewataka kina na neimami ivola ena veimataqali vosa?\niMeli iMeli E Volai Qai Vakadewataki Vakacava na Neimami iVola?


O Cei o Jisu Karisito? E Kalou o Jisu se Luve ni Kalou?\n1, 2. (a) O rawa ni tukuna ni o sa kila vinaka e dua na tamata rogo ke o kila ga na yacana? Vakamacalataka. (b) Na cava era vakabauta e levu me baleti Jisu?\nE LEVU tu na tamata rogo e veiyasa i vuravura. O na rairai kila na yacana e dua vei ira qori. Ia na nomu kila ga na yacana e sega ni kena ibalebale ni o sa kilai koya vinaka, se o sa kila na veika matailalai me baleti koya kei na nona itovo.\n2 A se bula sara e vuravura o Jisu ena rauta na 2,000 na yabaki sa oti, ia o sa na rairai rogoca na kena itukutuku. E levu era sega tu ni kila se o cei dina o Jisu. Eso era kaya ni dua ga na turaga vinaka, eso era kaya ni parofita, eso tale era vakabauta ni Kalou. Ia na cava nomu rai?—Raica na iKuri ni iVakamacala 12.\n3. Na cava e bibi kina mo kila na Kalou o Jiova kei Jisu Karisito?\n3 E bibi mo kila na ka dina me baleti Jisu, e kaya na iVolatabu: “Ena rawata na bula tawamudu, o koya e vulica tiko ga na veika me baleti kemuni na Kalou dina duadua ga, kei Jisu Karisito oni tala mai.” (Joni 17:3) Io, o na rawa ni bula tawamudu ena vuravura parataisi ke o kila na ka dina me baleti Jiova kei Jisu. (Joni 14:6) E noda ivakaraitaki vinaka duadua o Jisu. Nida vulica na veika me baleti koya, eda na kila na sala meda vakatotomuria kina nona ivakarau ni bula, kei na nona ivakarau ni veimaliwai. (Joni 13:34, 35) Eda vulica ena Wase 1, na ka dina me baleta na Kalou. Ia eda na raica qo na ka e kaya na iVolatabu me baleti Jisu.\nKUNEI NA MESAIA!\n4. Na cava e dusia na vosa “Mesaia” kei na “Karisito”?\n4 Ni se vo e vica vata na yabaki me sucu o Jisu, sa yalataka tu o Jiova ena iVolatabu ni na tala mai na Mesaia, se Karisito. Na vosa “Mesaia” e kau mai na vosa vakaIperiu, na “Karisito” e kau mai na vosa vaKirisi. Na icavuti ruarua qori e dusia ni na digia na Kalou na Mesaia yalataki qai lesi koya ena itavi lavotaki. Ena vakayacora kece na Mesaia na yalayala ni Kalou. Na ka e cakava o Jisu ni se bula voli e vuravura ena yaga tale ga vei iko ena gauna qo. Ia e levu era vaqaqa tu ni bera ni sucu o Jisu se o cei na Mesaia.\n5. Vakacava eratou vakabauta na tisaipeli i Jisu ni o koya na Mesaia?\n5 Eratou sega ni vakatitiqataka na tisaipeli i Jisu ni o koya na Mesaia yalataki. (Joni 1:41) Kena ivakaraitaki, e kaya vei Jisu o Saimoni Pita: “O kemuni na Karisito.” (Maciu 16:16) Eda vakadeitaka vakacava ni o Jisu na Mesaia?\n6. E vakarawarawataka vakacava o Jiova nona kilai na Mesaia?\n6 Ni se bera sara ni sucu o Jisu, era sa vola na parofita ni Kalou e levu na itukutuku ena vakarawarawataka nona kilai na Mesaia. E yaga vakacava qori? Meda vakatauvatana mada. Kaya mada o kerei mo lai tavaka e dua drau se sega ni bau sota, ena dua na ikelekele ni basi osooso. Ke vakamacalataki vinaka vei iko eso na ka me baleti koya o lai tavaka, ena rawarawa nomu kilai koya. Ena vakasama vata qori, e vakayagataki ira nona parofita o Jiova mera vakamacalataka na veika ena cakava na Mesaia kei na veika ena sotava. Na vakayacori ni parofisai kece qori ena vakarawarawataka nodra kila na yalomalumalumu ni o Jisu na Mesaia.\n7. Na parofisai cava e vakadinadinataka ni o Jisu na Mesaia?\n7 Meda raica mada e rua na parofisai. Kena imatai, ni se vo e 700 na yabaki me sucu o Jisu, sa parofisaitaka o Maika ni na sucu na Mesaia ena tauni lailai o Peceliema. (Maika 5:2) A qai sucu dina e keri o Jisu! (Maciu 2:1, 3-9) Kena ikarua, a parofisaitaka o Taniela ni na basika na Mesaia ena 29 G.V. (Taniela 9:25) Qori e rua ga na kena ivakaraitaki, e levu tale na parofisai e dusia ni o Jisu na Mesaia yalataki.—Raica na iKuri ni iVakamacala 13.\nE yaco o Jisu me Mesaia se Karisito ena gauna e papitaiso kina\n8, 9. Na cava e yaco ena papitaiso i Jisu e vakadinadinataki kina ni o koya na Mesaia?\n8 E vakamatatataka sara ga o Jiova ni o Jisu na Mesaia. A yalataka me vakaraitaka vei Joni na Dauveipapitaisotaki e dua na ivakatakilakila me kila kina se o cei na Mesaia. E raica na ivakatakilakila qori o Joni ena 29 G.V., ni lako yani vua o Jisu me papitaiso ena Uciwai na Joritani. E kaya na iVolatabu me baleta na ka e yaco: “Ni lamata ga mai wai o Jisu ni papitaiso oti, raica! e tadola na lomalagi, qai raica na yalo ni Kalou ni lako sobu mai vua me vaka na ruve. Raica! E tukuna tale ga e dua na domo mai lomalagi: ‘Qo na Luvequ lomani, au vakadonuya.’” (Maciu 3:16, 17) Na veika e raica qai rogoca ena gauna qori o Joni e vakadeitaka vua ni o Jisu na Mesaia. (Joni 1:32-34) A yaco o Jisu me Mesaia ena siga qori ni sobuti koya na yalo tabu i Jiova. Sa digitaki koya na Kalou me iLiuliu, me Tui tale ga.—Aisea 55:4.\n9 Na parofisai ena iVolatabu, na ka e kaya o Jiova kei na ivakatakilakila e vakaraitaka ena papitaiso i Jisu, e ivakadinadina ni o Jisu na Mesaia. Ia e vu mai vei o Jisu? Na cava eso na ka e kilai me baleti koya? Meda raica mada na ka e kaya na iVolatabu.\n10 E kaya na iVolatabu ni sa bula makawa tu mai lomalagi o Jisu ni bera ni mai bula e vuravura. E kaya o Maika ni vu “mai liu sara” na Mesaia. (Maika 5:2) A dau tukuna tale ga o Jisu ni a bula tu e liu mai lomalagi ni bera ni mai sucu vakatamata. (Wilika Joni 3:13; 6:38, 62; 17:4, 5.) Erau veivolekati sara o Jiova kei Jisu ni se bera ni lako mai vuravura.\n11. Na cava e vakamareqeti Jisu kina o Jiova?\n11 Dua na ka nona vakamareqeti Jisu o Jiova. Sega ni kurabuitaki qori ni o Jisu e imatai ni ibulibuli ni Kalou, ra qai buli e muri na veika tale eso. E vakatokai gona o Jisu me “ulumatua ni kabuli kece.” * (Kolosa 1:15) E vakamareqeti Jisu tale ga o Jiova ni a buli koya taudua sara ga. Oya na vuna e vakatokai kina “na Luvena e duabau ga e bulia.” (Joni 3:16) A vakayagataki Jisu taudua tale ga o Jiova ena nodra buli na vo ni kabuli. (Kolosa 1:16) O Jisu ga e vakatokai “na Vosa,” ni vakayagataki koya o Jiova me vakadewataka na itukutuku kei na idusidusi vei ira na agilosi kei na kawatamata.—Joni 1:14.\n12. Eda kila vakacava ni rau duidui o Jisu kei na Kalou?\n12 Era vakabauta eso ni rau tautauvata ga o Jisu kei na Kalou. Ia e kaya na iVolatabu ni buli o Jisu, kena ibalebale e dua na nona itekitekivu. Ia e sega na nona itekitekivu na Dauveibuli o Jiova. (Same 90:2) Ni Luve ni Kalou, e sega ni bau vakasamataka o Jisu me tautauvata kei na Kalou. E vakamatatataka na iVolatabu ni cecere na Tamana vua na Luvena. (Wilika Joni 14:28; 1 Korinica 11:3.) O Jiova ga “na Kalou Kaukaua Duadua.” (Vakatekivu 17:1) E cecere qai kaukaua duadua e lomalagi kei vuravura.—Raica na iKuri ni iVakamacala 14.\n13. Na cava e kaya kina na iVolatabu ni o Jisu e “iyaloyalo ni Kalou tawaraici”?\n13 Erau veivolekati sara o Jiova kei na Luvena o Jisu ena nodrau cakacaka vata voli me vica vata na bilioni na yabaki, ni bera ni buli na lomalagi kei na vuravura. Sa wacava na nodrau veilomani! (Joni 3:35; 14:31) Ni vakatotomuria vinaka o Jisu na itovo i tamana, e vakatokai koya kina na iVolatabu me “iyaloyalo ni Kalou tawaraici.”—Kolosa 1:15.\n14. E mai sucu vakatamata vakacava na Luvena lomani o Jiova?\n14 E yalorawarawa na Luvena lomani o Jiova me biuti lomalagi qai mai sucu vakatamata e vuravura. E yaco vakacava qori? A tokitaka vakacakamana o Jiova na bula vakalomalagi i Luvena ina katonigone i Meri, se goneyalewa voli. E sega gona ni gadrevi me vakaitavi e dua na tagane ena nona kunekunetaki o Jisu. E mani vakasucuma o Meri e dua na gonetagane e uasivi, qai vakayacani koya o Jisu.—Luke 1:30-35.\nO NA KILAI JISU VAKACAVA?\n15. O rawa vakacava ni kilai Jiova vinaka?\n15 O na kila e levu na ka me baleta na bula i Jisu kei na nona itovo ni o wilika na ivola eratou vakatokai me Kosipeli, oya na Maciu, Marika, Luke, kei na Joni. E ucui Tamana vinaka o Jisu. Kena ibalebale ni o vulica na veika me baleti koya, o sa rawa ni kilai Jiova vinaka tale ga. Qori na vuna e kaya kina o Jisu: “O koya sa raici au sa raici Tamaqu tale ga.”—Joni 14:9.\n16. Na cava e dau vakavulica o Jisu? E vu mai vei na ka e vakavulica o Jisu?\n16 E levu era vakatokai Jisu me “Qasenivuli.” (Joni 1:38; 13:13) E usutu bibi ni nona veivakavulici “na itukutuku vinaka ni Matanitu.” Qori na matanitu ni Kalou ena liutaka mai lomalagi na vuravura taucoko, era na vakalougatataki tale ga kina o ira na talairawarawa vua na Kalou. (Maciu 4:23) E vu mai vei Jiova na ka e vakavulica o Jisu, e kaya: “E sega ni noqu na ka au vakavulica, e nei koya ga e talai au mai.” (Joni 7:16) E kila o Jisu ni vinakata o Jiova me kacivaki na itukutuku vinaka ni Matanitu ni Kalou ena lewa na vuravura.\n17 E dau veivakavulici o Jisu ena vanua kece e sotavi ira kina na lewenivanua. E veivakavulici ena itikotiko vagalala, koro lelevu, koro lalai, makete, vanua ni sokalou, kei na veivale. E sega ni waraka mera lakovi koya yani na lewenivanua, ia e lakovi ira sara ga. (Marika 6:56; Luke 19:5, 6) Na cava e dau gugumatua kina o Jisu qai vakayagataka vakalevu nona gauna kei na igu ena veivakavulici? E kila ni loma ni Kalou me cakava qori, qai dau talairawarawa e veigauna vei Tamana. (Joni 8:28, 29) E dau vunau tale ga o Jisu ni lomani ira na lewenivanua. (Wilika Maciu 9:35, 36.) E raica rawa nira sega ni vakavulica na iliuliu ni lotu na ka dina me baleta na Kalou kei na nona Matanitu. E via veivuke kina mera rogoca e levu na itukutuku vinaka.\n18 E dauloloma, dau veikauaitaki, yalovinaka, qai torovi rawarawa o Jisu. Era taleitaki koya mada ga na gone. (Marika 10:13-16) E sega ni dau veitovaki, e cata na cakacaka vakailawaki, kei na veika tawadodonu. (Maciu 21:12, 13) E vakatabui e levu na ka vei ira na yalewa ena nona gauna ra qai dau beci. Ia e dau dokai ira na yalewa o Jisu. (Joni 4:9, 27) E kilai tale ga o Jisu ni dau yalomalumalumu dina. Kena ivakaraitaki, a vuya ena dua na gauna na yavadratou nona yapositolo, na itavi e dau cakava ga na dauveiqaravi.—Joni 13:2-5, 12-17.\nE vunau o Jisu ena vanua kece e sotavi ira kina na lewenivanua\n19. Na ivakaraitaki cava e laurai kina ni dau veikauaitaki o Jisu, qai dau via veivuke?\n19 E kauaitaki ira dina na lewenivanua o Jisu, qai vinakata me vukei ira. E laurai votu qori ena nona dau vakayagataka na kaukaua e solia vua na Kalou me veivakabulai kina vakacakamana. (Maciu 14:14) Kena ivakaraitaki, a lako yani vei Jisu e dua na vukavuka qai kaya: “Ke oni vinakata, ni vakasavasavataki au mada.” E tarai Jisu nona mosi kei na nona rarawa na turaga qori, e tuburi koya na loloma qai vinakata me veivuke. E mani dodoka o Jisu na ligana me tarai koya qai kaya: “Au vinakata! Mo savasava mai.” (Marika 1:40-42) Sa wacava nona marau na turaga ya ni sa vakabulai mai na nona vukavuka!\nYALODINA TU GA VEI TAMANA\n20, 21. E ivakaraitaki vinaka vakacava o Jisu ena nona dau talairawarawa vua na Kalou?\n20 E ivakaraitaki vinaka duadua o Jisu ena nona dau talairawarawa vua na Kalou. E yalodina vei Tamana se mani cava e yaco se ra cakava vua na kena meca. Kena ivakaraitaki, e sega ni valavala ca o Jisu ni temaki koya o Setani. (Maciu 4:1-11) Era sega ni vakabauta eso na wekana ni o koya na Mesaia ra qai kaya ni “sa leqa nona vakasama.” Ia e cakava tiko ga o Jisu na loma ni Kalou. (Marika 3:21) Nira vakayacora vua na meca na ivakarau lolovira, e sega ni sauma o Jisu qai yalodina tu ga vua na Kalou.—1 Pita 2:21-23.\n21 Gauna mada ga e vakararawataki kina o Jisu me yacova sara nona mate vakaloloma, e yalodina tu ga vei Jiova. (Wilika Filipai 2:8.) Vakasamataka mada na veika rarawa e sotava ena siga me vakamatei kina. E vesu, beitaki vakailasu ni vosavakacaca, ra totogitaki koya na turaganilewa dauveidabui, ra dredrevaki koya na ilala dauvakacaca, ra vakararawataki koya na sotia qai vakoti koya ena kau. E kaya ni bera ni cavuka nona icegu: “Sa vakacavari!” (Joni 19:30) Oti e tolu na siga nona mate, sa qai vakaturi koya o Jiova ina yago vakayalo. (1 Pita 3:18) Oti tale e vica na macawa, a lesu i lomalagi o Jisu qai “dabe ena ligaimatau ni Kalou” me yacova na gauna ena solia kina vua na Kalou na itutu vakatui.—Iperiu 10:12, 13.\n22. E yaga vakacava vei keda nona yalodina tu ga o Jisu?\n22 E yaga vakacava vei keda nona yalodina tu ga o Jisu vei Tamana? E dolava vei keda na sala ina bula tawamudu ena vuravura parataisi, me vaka ga na inaki i Jiova. Ena tasereki ena wase tarava na sala eda rawa ni bula tawamudu kina ena vuku ni mate i Jisu.\n^ para. 11 E Dauveibuli o Jiova, oya na vuna e vakatokai kina me Tama. (Aisea 64:8) E vakatokai o Jisu me luve ni Kalou ni buli koya o Jiova. Era vakatokai tale ga mera luve ni Kalou na agilosi kei Atama.—Jope 1:6; Luke 3:38.\nKA DINA 1: O JISU NA MESAIA\n“O kemuni na Karisito.”—Maciu 16:16\nEda kila vakacava ni o Jisu na Mesaia?\nMaciu 3:16, 17; Joni 1:32-34\nE tukuna o Jiova ni o Jisu na Luvena.\nMaika 5:2; Maciu 2:1, 3-9\nA vakayacori vei Jisu na parofisai kece me baleta na Mesaia.\nKA DINA 2: AGILOSI TU E LIU O JISU NI BERA NI LAKO MAI VURAVURA\n“[A]u . . . lako sobu mai lomalagi.”—Joni 6:38\nNa cava a cakava tu mai lomalagi o Jisu?\nA buli Jisu e liu o Jiova, sa qai vakayagataki Jisu ena nodra buli na veika tale eso. E vuli voli vei Tamana o Jisu me vica vata na bilioni na yabaki.\nA talai Jisu mai vuravura o Jiova.\nKA DINA 3: LOMANI IRA NA LEWENIVANUA O JISU\n“Laivi ira na gone lalai mera lako mai vei au.”—Marika 10:14\nNa itovo cava i Jisu o taleitaka?\nE dau yalovinaka o Jisu, era marautaka tale ga na lewenivanua nodra veitalanoa kei koya.\nJoni 4:9, 27\nE sega ni dau beci ira na yalewa, e dokai ira ga.\nJoni 13:2-5, 12-17\nE dau yalomalumalumu o Jisu.\nMaciu 9:35, 36; Marika 1:40-42\nE dau via veivuke o Jisu.\nKA DINA 4: CAKAVA TU GA O JISU NA LOMA NI KALOU\n“Au sa . . . vakaotia na cakacaka oni lesia meu cakava.”—Joni 17:4\nE uqeti keda vakacava na ivakaraitaki i Jisu meda yalodina?\nA yalodina o Jisu ni temaki koya na Tevoro.\nA cakava o Jisu na loma ni Kalou nira vakalialiai koya mada ga na wekana.\nE sega ni dau sauma o Jisu na ka era cakava vua na kena meca.\nA yalodina tu ga o Jisu vua na Kalou me yacova na mate.\nIperiu 10:12, 13; 1 Pita 3:18\nA vakaturi Jisu i lomalagi o Jiova.\nO Cei Sara Mada o Jisu Karisito?


The Fiji Times » Sema o Toga ki Bua\nSema o Toga ki Bua\n16 May, 2018, 9:12 am\nENA dua na gauna makawa sara e tiko kina e dua na neitou Raluve mai na neitou koro makawa ko Nativi, e na Tikina ko Navakasiga ka ra dau veisisivitaka tiko mai na Ravouvou kece e na veiyasai Viti me ra la’ki taukena.\nE sega sara ga ni bau dua vei ira na Ravouvou oqo e rawata rawa na neitou Raluve tabusiga oqo, ka ni ra sa yadrava wavokita vakavinaka sara tikoga na nona i tikotiko o ira na neitou yadra me kakua ni dua na Ravouvou e curu botea yani.\nE vakadeitaka mai nai tukuni oqo ki na Na i Lalakai o Livinai Beya mai na nona loma ni vale e Baravi, Tikina ko Navakasiga, e na yasana o Bua, ena vula sa dromu.\nTomana o Beya ni ra dau sasaga yani na Ravouvou e na veiyasai Viti, me ra toso yani ki na nodratou Raluve, ia, e dreve na nodra i naki, ka ni veigauna kece era na kidavi mai vei ira na yadrava tiko na nodratou Raluve.\nToso tiko na gauna, era qai kidacala ga na yadrava tiko na nodratou Raluve mai Navakasiga ni sa tukuni yani vei ira ni sa kunekune, ka sa vula tolu tiko.\nE kaya o Beya ni ra sega vakadua ni kidava se bukete vakacava o nodra Raluve, ia, na i talanoa ga e qai mai rogoca vei ira na nodratou qase, ni dua na bogi e a qai vakatubura mai e dua na vu ni nokonoko, o Ravouvou mai Toga Naqavoka.\nNa gauna e sa vakamuria mai kina, e qai mai siro sobu sara ga e na dela ni vale nei Raluve tabusiga, ka yali tale yani vakasauri na vuninokonoko.\n“E rau mai tiko e loma ni vale o ya, o Ravouvou mai Naqavoka kei na neitou Raluve me tolu na siga, tolu na bogi.\n“Na i ka va ga ni bogi sa tatau tale vei neitou Raluve na Ravouvou mai Naqavoka, ka ni sa tara tale yani na dela ni vale na vu ni nokonoko mai Naqavoka.\n“Era welewelei tu ga na neitou yadra, sa lesu tale ki Naqavoka na nodratou Ravouvou,” kaya o Beya.\nTomana ni gauna era sa rogoca kina na lewe i Navakasiga, sa duatani na nodra rarawataki iratou na yadrava tiko na nodratou Raluve.\nKuria ni gauna sa vakasucu kina na nodratou Raluve, e sa qai sega ni rawa ni lako tu na wai ni sucuna.\nE kaya o Beya ni sa qai tala yani e rua na ganiviti na Ravouvou mai Naqavoka kei na dua nai su kai me la’ki vakasaqari ka gunuva na nodratou Raluve.\n“Gauna e rau sa vuka yani kina na ganiviti, rau sa qai la’ki sovaraka na kai e na wai mai Aileya.\n“Na nodra vakasaqara ga na marama na kai oya, ka soli vei neitou Raluve me gunuva na kena wai, e tadola vakadua na matani sucuna, ka taladrodro na sucu, ka sega tale ni qai tao vakadua.\n“Sai koya o ya na vuna keitou veitauvutaki dredre sara tiko ga kina kei Toga Naqavoka me yacova mai na gauna oqo,” tinia o Beya


NOMU GAUNA – WAIKATAKATA VURE E DELAI NUKUVULA. - Viti FM\nWritten by Mika Qalobula on November 26, 2021\n”NOMU GAUNA”- Na nodratou sere na WAIKATAKATA VURE E DELAI NUKUVULA,ena veiliutaki maqosa nei Maciu Salauca ka vakaitikotiko tudei mai Amerika,ka levu sara era taleitaka ena vakaciriloloma ni qaqana kei na kenai vakatagi.\nE talanoataki ena sere oqo edua na vuvale vinaka,ka bucini ena loloma dina me vaka ni susugi cake kina e 4 nai solisoli mata vinaka.Ni oti e 9 na yabaki ni kena sokotaki na waqa ni vuvale oqo,sa biu e dua nai tuvatuva me sa biu vanua o vuni marama,me gole yani ki valagi ena vuku ni cakacaka,ka me rawa kina ni veivuke mai vei ratou na veitamani.\nE totoka tu na veitaratara ena mona livaliva ena veisiga me vaka ni ratou se qai veibiu toka ga vakalekaleleka.Ia,ni sa balavu vakalailai na tu veiyawaki,sa veiyawaki talega na veiqiriti,kei na veitaratara,ka vaka me ratou sa guilecavi na vei tamani,me vaka ni sa laki tao o tinadratou ki vua e dua tale na tagane.\nSa qai nodratou qaqani masu tu na veitamani me na yaco na gauna me na lesuvi ratou tale mai o Nana, me ratou rawa ni vakacegu ka me na mai tarai cake tale nodratou vuvale lomani,ia kani seva ni sa sega.\nE qai biu me qaqani sere oqo na vosavosa vakaviti – AU TAGITAGICA NA YALOKA NI MATA NI VONU-ka vakabalebaletaki ki vua e dua e solia na nona i gu se kaukauwa me rawata e dua na ka,ia e qai sega ni rawata vakadua,ka rawa ni cavuti vua na turaga oqo,ni nona saga ena nona i gu taucoko kei na nona kaukauwa me rawati watina lesu tale mai,ia,sa bau dredre dina sara ga.\nVakarorogo mai ena VITIFM 92.2FM 92FM kei na 92.6FM.


Ra iTabagone—“Ni Sasagataka Tiko ga na Nomuni Bula” | Vulici\n“Me vaka e dau nomuni ivakarau moni talairawarawa, . . . ni sasagataka tiko ga na nomuni bula ena rere kei na sautaninini.”—FPAI. 2:12.\nSERE: 133, 135\nE ikalawa bibi na papitaiso, ia na cava mo kua kina ni rerevaka?\nO na sasagataka vakacava mo vakabulai?\nNa cava o mareqeta kina nomu yalayala vei Jiova?\n1. Na cava e ikalawa bibi kina na papitaiso? (Raica na imatai ni iyaloyalo.)\nE VICA vata na udolu na vuli iVolatabu era papitaiso e veiyabaki. Levu era itabagone, eso era gone sara, era susu tale ga ena dina. Vakacava o dua vei ira? Ke vaka kina, mo vakavinavinakataki. Ni dodonu mera papitaiso kece na lotu vaKarisito, e ikalawa bibi tale ga me rawati kina na bula.—Maciu 28:19, 20; 1 Pita 3:21.\n2. Na cava mo kua kina ni rerevaka na yalayala?\n2 Levu na sala o na vakalougatataki kina ni o sa papitaiso, ia e salavata mai kei na itavi. Ena sala cava? Ena siga o papitaiso kina, o vakaio ena taro qo, “Ena yavu ni isoro i Jisu Karisito, o sa veivutunitaka nomu ivalavala ca, o yalataka tale ga vei Jiova mo cakava na lomana?” Nomu papitaiso e vakaraitaka ni o sa yalayala. O yalataka vei Jiova ni o na lomani koya, o na vakaliuca na lomana qai muri na ka kece. Qori na yalayala bibi. Vakacava e dodonu mo veivutunitaka? Sega, me kua ni cala nomu rai. Nomu vakatautaka nomu bula vei Jiova, e vakatulewa vinaka duadua. Ia ke dua e sega ni qaravi Jiova, sa na vakarurugi ena veiliutaki i Setani. E sega ni taleitaka na Tevoro mo rawata na bula. Ena marautaka mo to vua ena saqati ni veiliutaki cecere i Jiova, mo kua ni rawata na bula tawamudu.\n3. E yaga vakacava na nomu yalayala vei Jiova?\n3 Vakasamataka mada na veivakalougatataki ni nomu yalayala kei na papitaiso. Ni o solia nomu bula vei Jiova, o na nuidei vakalevu mo kaya: “E tu e yasaqu o Jiova, au na sega ni rere. Cava ena cakava rawa vei au na tamata?” (Same 118:6) E sega tale ni dua na ka dokai me tautauvata kei na nomu to ena yasa ni Kalou, me vakadonui iko tale ga.\n4, 5. (a) Na cava me qarava duadua kina o koya e yalayala na itavi ena salavata mai? (b) Na ituvaki dredre cava era sega ni sotava duadua na itabagone?\n4 Ni o sa papitaiso, na nomu veiwekani kei Jiova e sega ni ka ni vuvale, se me ratou okati kina na lewe ni vuvale. Sa na vakatau sara ga vei iko nomu vakabulai, ke o se tiko mada ga kei rau nomu itubutubu. Na cava e bibi kina mo nanuma qori? Ni o sega ni kila na ituvaki dredre o na sotava ena veigauna se bera mai. Kena ivakaraitaki, o na rairai papitaiso ni o se gone, ia gauna o sa itabagone kina, ena vou vei iko eso na ituvaki se veivakatovolei. E kaya e dua na goneyalewa itabagone: “Ke dua na gone e vakuai koya ena keke ni siganisucu e koronivuli, ena sega ni rarawataka ni iVakadinadina i Jiova. Ia ni oti e vica na yabaki ni sa kaukaua na gagadre ni veiyacovi, ena vinakati me vakadeitaka ni vakatulewa vinaka duadua na kena muri na lawa i Jiova.”\n5 Eda dau sotava kece na ituvaki ena rairai vou vei keda. O ira mada ga era papitaiso nira sa uabula, e levu na veivakatovolei tawanamaki era na rairai sotava ena nodra bula vakawati, cakacaka se nira tautauvimate. Koya gona se mani vakacava na yabaki ni noda bula, eda na sotava kece na ituvaki ena vinakati kina meda yalodina vei Jiova.—Jeme. 1:12-14.\n6. (a) Na cava o sega ni rawa ni veisautaka kina na nomu yalayala vei Jiova? (b) Cava eda vulica ena Filipai 4:11-13?\n6 Me rawa ni o yalodina ena duidui ituvaki, nanuma tiko ni o na sega ni rawa ni veisautaka na ka o yalataka vei Jiova. O yalataka vua na Turaga Cecere ena lomalagi kei na vuravura ni o na qaravi koya tiko ga ke ra sega ni cakava qori nomu itokani kei na nomu itubutubu. (Same 27:10) Ena ituvaki kece o sotava, o rawa ni kerea na veivuke i Jiova mo dina tiko ga ena nomu yalayala.—Wilika Filipai 4:11-13.\n7. Na cava e kena ibalebale mo sasagataka na nomu vakabulai ena “rere kei na sautaninini”?\n7 E vinakata o Jiova mo nona itokani. Me dei nomudrau veitokani, mo rawata tale ga na bula, ena vinakati na sasaga. E tukuni ena Filipai 2:12: “Ni sasagataka tiko ga na nomuni bula ena rere kei na sautaninini.” Macala eke ni vinakati mo vakasamataka na ka mo cakava me dei kina nomu veitokani kei Jiova, kei na nomu yalodina tiko ga vua ena ituvaki dredre. Mo kua ni nuitaki iko vakasivia. Era tawayalodina mada ga eso era qaravi Jiova tu vakadede. Koya gona, na cava o na cakava mo vakabulai kina?\nBIBI NA VULI IVOLATABU\n8. Na cava e okati ena vuli vakataki iko, na cava e bibi kina?\n8 E vinakati na vakarorogo kei na veivosaki nida veitokani kei Jiova. Na noda vulica vakataki keda na iVolatabu e sala bibi meda rogoci Jiova kina. E okati kina noda wilika na Vosa ni Kalou kei na ivola vakaivolatabu qai vakasamataka vakatitobu. Nanuma tiko, qo e sega ni tautauvata kei na vuli e koronivuli. O sega ni wiligusutaka na itukutuku mo rawata kina na veitarogi. Me yaga na vuli, mo raica me vaka tiko na vakadidike, mo dikeva se vulica kina eso na ka vou ena itovo i Jiova. Ena uqeti iko mo toro volekata na Kalou, ena qai toro volekati iko.—Jeme. 4:8.\nE dei tiko nomudrau veitokani kei Jiova? (Raica na parakaravu 8-11)\n9. Na ivukevuke cava e yaga ena nomu vuli?\n9 E vakarautaka na isoqosoqo i Jiova e levu na ivukevuke me yaga kina nomu vuli. Kena ivakaraitaki e yaga vakalevu na “Lesoni ni Vuli iVolatabu” ena nomuni iwasewase na “iTabagone” ena jw.org, ni o na vulica kina na tikina yaga ena itukutuku vakaivolatabu. E tiko tale ga kina na idusidusi ni vuli, “Na Cava Mada e Kaya na iVolatabu?” ni na uqeti iko mo vakadeitaka na ka o vakabauta. Ena uqeti iko tale ga ena ka mo cakava mo wasea kina nomu vakabauta. Eso tale na vakatutu e tiko ena ulutaga “Ra Taroga na iTabagone . . . Rawa Niu Marautaka Vakacava na Wili iVolatabu?” ena Yadra! ni Epereli 2009. E bibi dina na vuli kei na vakasama vakatitobu ena nomu vakabulai.—Wilika Same 119:105.\nBIBI NA MASU\n10. Na cava e bibi kina na masu vei ira na lotu vaKarisito papitaiso?\n10 Eda vakarorogo vei Jiova nida vuli vakataki keda, ia nida masu eda vosa vua. Meda kua gona ni raica na masu me ivakarau tu ga ni ka e caka; se dua na ‘kaukaua vuni’ ena yaga ena nomu sasaga. Nida masu eda veivosaki sara tiko ga kei na Dauveibuli. E via rogoci iko sara ga o Jiova. (Wilika Filipai 4:6.) Ke o lomaocaoca, e veiuqeti na iVolatabu mo “biuta vei Jiova na nomu icolacola bibi.” (Same 55:22) Vakacava o vakabauta qori? Era na vakadeitaka vei iko na vica na milioni na tacimu vakayalo na yaga ni nodra cakava qori. Ena yaga tale ga vei iko!\n11. Na cava mo vakavinavinaka kina vei Jiova e veigauna?\n11 Ena sega ni uqeti iko wale ga na masu mo kere veivuke vei Jiova. E kaya na iVolatabu: “Me laurai na nomuni vakavinavinaka.” (Kolo. 3:15) Ena so na gauna, eda rawa ni kauaitaka vakalevu noda leqa, eda guilecava na levu ni ka eda vakalougatataki kina. Mo vakasamataka e veisiga e tolu na ka o vakalougatataki kina. Oti mo masu sara vei Jiova mo vakavinavinakataka. E kaya e dua na yalewa itabagone o Abigail, e papitaiso ni sa yabaki 12: “Au vakabauta ni o Jiova duadua ga e dodonu me vakavinavinakataki ena lomalagi kei na vuravura. Meda vakavinavinakataki koya ena veigauna ena veika e solia. Au sega ni guilecava rawa e dua na ivosavosa: Ke da yadra nimataka da qai raica ni tiko ga vei keda na ka vata ga eda vakavinavinakataka nikua, ena sega sara ga ni dua na kena yaga.” *\nYAGA NI VEIKA EDA SOTAVA\n12, 13. Na cava e bibi kina mo vakasamataka na yaga ni nomu tovolea na vinaka i Jiova?\n12 Levu na veivakatovolei mosimosi e sotava o Tui Tevita qai vukei kina. E lagata: “Tovolea mada qai raica ni vinaka o Jiova, e marau na tamata e vakaruru vua.” (Same 34:8) E vakabibitaki eke na yaga ni ka eda dau sotava. Ni o wilika na iVolatabu, noda ivola, se lako ina soqoni, o na rogoca na kedra italanoa eso era yalodina tiko ga ena veivuke ni Kalou. Ni o toso tiko vakayalo, ena vinakati mo vakadinata sara ga na veivuke i Jiova ena nomu bula. Sala cava o tovolea kina na vinaka i Jiova?\n13 E tiko e dua na sala eda tovolea kece kina na lotu vaKarisito na vinaka i Jiova. Qori noda sureti meda toro voleka vua na Kalou kei na Luvena. E kaya o Jisu: “Ena sega ni lako mai vei au e dua ke sega ni vagolei koya mai o Tamaqu e talai au mai.” (Joni 6:44) Vakacava o vakabauta na vosa qori? Ena rairai vakasamataka e dua na itabagone, ‘O Jiova e vagolei rau mai noqu itubutubu, au vakamumuri tu ga.’ Ni o sa yalataki iko vei Jiova qai papitaiso, o vakaraitaka ni o sa mai kilai Jiova, o volekati koya tale ga. Kena ibalebale, sa kilai iko o koya. E vakadeitaka na iVolatabu: “Ke dua e lomana na Kalou, e kilai koya na Kalou.” (1 Kor. 8:3) Mo mareqeta gona e veigauna qai doka nomu itavi ena isoqosoqo i Jiova.\n14, 15. Ena vaqaqacotaka vakacava nomu vakabauta na cakacaka vakaitalatala?\n14 Dua tale na sala o tovolea kina na vinaka i Jiova, oya nona tokoni iko ni o wasea nomu vakabauta e matanalevu se koronivuli. Eso e dredre mera vunau vei ira nodra icaba e koronivuli. O na rairai kila na vuna e dredre kina. Ni o sega ni kila na ka era na tukuna. Ia ena dredre sara mo vosa ina dua na ilawalawa ni vakatauvatani kei na nomu vosa vua e dua ga drau vuli vata. Na cava o rawa ni cakava?\n15 Kena imatai, vakasamataka na vuna o vakadeitaka kina ni dina na ka o vakabauta. Vakacava e tabaki ena nomu vosa na idusidusi ni vuli ena jw.org? Ke o sega ni vakadeitaka, vakacava mo raica mada. E vakarautaki qori me uqeti iko mo vakasamataka na ka o vakabauta, na vuna o vakabauta kina, kei na sala mo wasea kina. Ni o sa vakadeitaka ni dina na ka o vakabauta, o vakavakarau vinaka tale ga, o na uqeti mo tukuna yani na yaca i Jiova.—Jere. 20:8, 9.\n16. Na cava o rawa ni cakava ni o madua ni wasea nomu vakabauta?\n16 Ke o mani vakavakarau vinaka, o na rairai madua tiko ga ni wasea nomu vakabauta. E kaya e dua na tacida yalewa yabaki 18, e papitaiso ni se yabaki 13, “Au kila na ka au vakabauta, ia e dredre ena so na gauna meu vakamacalataka.” Na cava sa qai cakava? E kaya: “Au cakava me vaka ga na veitalanoa. Ratou sega ni madua na lewe ni noqu kalasi na talanoataka na ka eratou dau cakava. Meu kua tale ga ni madua. Koya gona ni keitou veitalanoa au na tukuna ga va qo, ‘Au veivakavulici tiko ena iVolatabu ena siga ya, au qai . . . ’ Oti au na tomana tale noqu italanoa. Ena rairai sega ni sema ena iVolatabu, ia levu na gauna era dau via kila sara ga na noqu veivakavulici ena iVolatabu. Eso tale na gauna era taro. Na levu ga ni noqu vakayagataka na iwalewale qori, na kena rawarawa vei au. Au dau marautaka!”\n17. Na rai donu cava ena uqeti iko mo vunau?\n17 Ni o veidokai qai veikauaitaki, ena rawarawa nira rogoci iko. E kaya o Olivia e yabaki 17, e papitaiso ni se gone: “Au dau rere meu vakamacalataka na iVolatabu, nira na nanuma niu viavia lotu.” Sa qai veisautaka nona rai. E sega ni via lomaleqa vakalevu, e vakasamataka ga: “Levu na itabagone era sega ni kilai keda na iVakadinadina i Jiova. Neitou itavi sara ga me keitou vunau vei ira. Na neitou ivalavala ena rawa ni uqeti ira mera vakarorogo se sega. Vakacava ke keitou madua, rere, dredre ni tukuna na neitou vakabauta, se taqaya? Era na rairai nanuma ni keitou sega ni sakitaka na ka keitou kilai kina. De ra sega kina ni vakarorogo. Ia ke keitou vosa ena doudou qai matata vinaka, me vaka ga e dau caka ena veivosaki, ena rawarawa sara nira veidokai.”\nSASAGA TIKO GA MO VAKABULAI\n18. Na cava e okati ena nomu sasaga tiko ga mo vakabulai?\n18 Me vaka ga eda veivosakitaka mai, e itavi bibi na nomu sasaga mo vakabulai. E okati kina nomu wilika na Vosa ni Kalou, vakasamataka vakatitobu, masulaka vei Jiova, kei na nomu vakasamataka na sala e vakalougatataki iko kina. Qori ena vakanuideitaki iko ni ka dokai duadua mo drau veitokani. Ena uqeti iko tale ga mo wasea na nomu vakabauta.—Wilika Same 73:28.\n19. E yaga vakacava na nomu sasaga mo vakabulai?\n19 E kaya o Jisu: “Ke dua e via muri au, me kua tale ni muria na lomana, me colata ga na nona kaunirarawa qai muri au tiko ga.” (Maciu 16:24) Kena ibalebale na veivakatisaipelitaki, wili kina na yalayala kei na papitaiso e noda itavi kece na lotu vaKarisito. E rawa kina nida vakalougatataki vakalevu nikua, meda rawata tale ga na bula tawamudu ena vuravura vou. Io, e tiko na vuna vinaka mo sasaga tiko ga kina mo vakabulai!\n^ para. 11 Eso tale na vakatutu e tiko ena jw.org ena ulutaga “Ra Taroga na iTabagone—Why Should I Pray?” kei na ka me vakaleweni.\niMeli iMeli Ra iTabagone—“Ni Sasagataka Tiko ga na Nomuni Bula”\nRa iTabagone—“Ni Sasagataka Tiko ga Nomuni Bula”


Bukawaqa ni Viking | Vulilesoni na ikuri ni galala ni slots | Slots Ltd\tBukawaqa ni Viking | Vulilesoni na ikuri ni galala ni slots | Slots Ltd\nMo vakatagitaka na Viking ni Slots ni bukawaqa me tiko e dua na gauna me qaqa vakaitamera na ilavo ena initaneti\nBukawaqa ni Viking sa ikoya e dua na qito ni slot vata kei na dua colourful na ulutaga ka yavutaki mai na matanitu ni Vikings. Oqo na qito ni vakananuma vei iko na kece oqori na yaloyalo ni Viking kei na vakaca na italanoa eso ni yaloqaqa cecere duadua ni itukutuku makawa. Ena gauna oqo 5 na qito ni slot ni reels, o na rawa ni qaqa mai na vasagavulu na laini betting levu. Na reels ena gauna oqo Vulilesoni na ikuri ni galala ni slots sa tuvanaki na qito ena vakatakarakarataki ni dua na buca drokadroka ikoya ni na dua na koro ni Viking. Dua na papa ni kau vakabai ena ivakatakarakara wirici lewa e solia na e dua na vakila makawa ki na qito. E tiko e dua na ivakatagi mamarau ka soli ki na qito e vakavuna na draki bulabula. Na betting ena oqo na qito tekivu vata kei na dua na iyalayala ni 50 na t ka o sa rawa ni lako ki na levu taucoko ni £100 dua na moica. O na rawa ni vakaruataka cake nomu bets ena sega na gauna, Qito ga ena!\nVakayagataka na noda vakurabui vakaidina sara na galala ni Slots ikuri Vulilesoni Bonuses me baleta na rawaka ena qito ena kompiuta - Rejisita oqo!\nA buli na oqo colourful na galala ni slots ikuri spins na qito ni yavutaki na itoko ni tawana-cakacaka ena kato ni tibi (NYX). E dua na kabani ni vakatorocaketaki ni qito kilai levu duadua ena kabani ni casino ena initaneti ena spanning na veika a sotava ena tini na yabaki.\nNa ilavo e dua na icovi me takete ni qito na Slots ni bukawaqa ni Viking\nNa ivakatakarakara ni oqo na spins ni ikuri ni slots ni galala na qito ni lewe totoka na matanivola ni Viking. E tiko e dua na Viking, na luvenikoli, e dua na ranadi kei na e dua na daucakaisausau. Na cake yaga ivakatakarakara eke e Viking na vanua e rawa ni o qaqa kina na 750 na x vata kei na lima na kena irairai. Vata kei na veikau, solia vei iko na ivakatakilakila oqo e 1500 na x ena nomu betting ni iteki. Na ranadi kei na daucakaisausau sauma na 250 na x kei na 500 na x ena veikau tiko na luvenikoli sauma 150 ono na sala dodonu ka na 300 na x ena veikau. Na ivakatakarakara ni ituki koula kei na bukawaqa na polo sa na rua na ivakatakarakara ka matataka na iyaya ni ikuri ni slot oqo.\nManumanu Ikuri: Na ivakatakarakara ni ituki koula e na veikau ni oqo galala ni slots ikuri ni Vulilesoni qito. Ena veitaviqaravi na ivakatakarakara kece tale eso ka sega na fireball. Lima na wilds kosova e dua na payline sara mada ga ni solia vei iko e dua na isau ni 1500 na x, 750x kei na lewe va, 500ena tolu na x, kei na rua na wilds e sauma na 10 x ena nomu iteki.\nKaburaka ni ikuri: Na ivakatakarakara ni fireball sa ikoya na ivakatakilakila ni kaburaka ni oqo na qito. Na gauna e tolu se sivia na ivakatakilakila oqo e vakaraitaka e na reels, e triggered na dua na ivakatagedegede ni ikuri. O sa rawata eke veivana eso sailboats vakayagataka e dua na catapult. Ena waqa o veivana sobu vakatakila e dua na ivakatakarakara kei na rairai mai me vaka na veikau ikuri na ivakatakarakara kece oqori ena gauna ni sereki na spins. Mo na taura mai lima na galala ni spins kei na iyaya oqo.\nEna dina ni taleitaki na ikuri ni iyaya kei na veivakamarautaki itoko, oqo na ikuri ni galala slots Vulilesoni na qito sa solia vei iko na madigi mo ni qaqa vakaitamera na kena isau. E na RTP ni oqo na qito 95.47%.\nRoulette ena initaneti ni bula na dauvolitaki ni Bolatagane - Maroroya na cava o na qaqa kei na SlotLtd


“Storian Blong Yumi”: na mataveilewai cecere e vuravura me na vakatulewa ena leqa levu duadua e vuravura | OpenGlobalRights\n“Storian Blong Yumi”: na mataveilewai cecere e vuravura me na vakatulewa ena leqa levu duadua e vuravura\nKe tauca na Mataveilewai kei Vuravura (ICJ) na Lewā Vakasala baleta na valuti na draki veisau, ena nodra iyaragi mana na veimatanitu, isoqosoqo kei ira na dau sasaga mera saqata na vakacacani ni veikabula.\nBy: Vishal Prasad & Solomon Yeo\nEna ika21 ni yabakidrau, e sega ni dua e dro bula mai na revurevu mosimosi ni draki veisau. Sa dau maca na medra wai na matavuvale mai Saucaferika, ra qai sagā tiko na mataitikotiko lelevu mai Ositerelia, Potukali, na wai o Amasoni, kei Serebia mera tarova na tete ni kama ni veikau. Na cagilaba vakadomobula e basuraka na matavuvale kei na nodra iyau mai na Yatu Karipea, ra qai tokitaki na veikoro mai Baqalades kei Vietnam ni sa cabe na waitui. Sa tarai keda vakaca talega ena Pasifika na sisi ni baravi, draki rerevaki, mate ni lase, kei na kedra yali na veikabula ni waidranu.\nNa veisau ni veikabula qori sa mai tarā saraga noda dodonu vakatamata, na dodonu ni keda, meda, noda vakarurugi kei na viribaiti, sa kena iwali gona na sala ni dodonu ni tamata. E vinakati meda gugumatua na valuta na draki veisau, o keda kece na kauwai kina, wili kina na mataveilewai ni vuravura. Na “Storian Blong Yumi” na vosa vakabislama ni “Keda iTalanoa”; e nodra ile tiko e dua na ilawalawa gone ni Pasifika dausasaga, vakatokai me Pacific Island Students Fighting Climate Change, era sagā tiko mera vakauqeti ira na iliuliu mera kere Lewā Vakasala (Advisory Opinion) ni Mataveilewai kei Vuravura (International Court of Justice) baleta na draki veisau kei na dodonu ni tamata.\nSe tekivu ena rumunivuli.\nEna Maji 2019, era osota na gone vuli loya mai na veiyasa ni Pasifika e dua na rumunivuli ena Univesiti ni Ceva ni Pasifika mai Vanuatu mera vakarogo vuli ni draki veisau kei na dodonu ni tamata. E le levu era se qai rogoca vakadua na kedrau isema na draki veisau kei na dodonu ni tamata, mani lomadra sara mera yavavala, qai tauyavu kina na Pacific Islands Students Fighting Climate Change. Nodra inaki levu mera kere Lewā Vakasala ni Mataveilewai kei Vuravura me ia tale kina na itosotoso ka vakavure yavavala baleta na draki veisau.\nSa qai veitarataravi na cavuikalawa. E tokona na vakatutu na bose ni iLiuliu ni Pacific Island Forum ena 2019, mani tekivu sagā na matanitu o Vanuatu me soqona e levu na matanitu e veiyasai vuravura mera cuqena vata. Levu na parofesa ni lawa mai na veiunivesiti, wili kina o Columbia, Yale, Cambridge, Harvard, Okaladi kei Malevani era tokona. Walega qo, e 139 na isoqosoqo ena Pasifika era sa tokona matua na sasaga ena nodra kauta cake na draki veisau vei ira na veiliutaki ena veiyasai vuravura.\nCava na yaga ni Lewā Vakasala ni Mataveilewai kei Vuravura (ICJAO)?\nNa ICJ na mataveilewai cecere e vuravura, e ka bibi sara gona na kena Lewā Vakasala, vakalawa vakatamata talega. Na bibi ni leqa qo e gadrevi kina me saumi ena domo e dokai ka mana, ia na ICJ e rawa ni rogo ivakadinadina ena veimataqali leqa vakalawa bibi sara era vu mai na draki veisau. Na Lewā Vakasala ni ICJ ena rawa talega mera vakaitavi vakatautauvata kina na veimatanitu lelevu lalai ena veiyasai vuravura, mera dau ni vakasala ni mataveilewai.\nNa lewā qo e vica na sala ena yaga kina ena noda sasaga. Vakalawa, ena rawa ni vauci rau vata na lawa ni dodonu ni tamata kei na lawa ni draki, me vaka ni rau sa veiqaliqali tiko mai, ka na yaga me rau toso vata. Qo e rawa ni kuria nodra cakacaka na tabana ni dodonu ni tamata e vuravura taucoko, ni na kovuti kina na ivakaro ni valuti ni draki veisau. Na Lewā Vakasala ena solia talega na idusidusi dei kei na ivakamacala matata me na yaga ena mataveilewai kece, vakauasivi ni na tubu tiko na kena veilewaitaki na draki.\nNa Lewā Vakasala ni ICJ ena rawa talega ni vakatubu yavavala ena veiyalayalati na Paris Agreement. Me vaka ni sega ni lavaki, e gadrevi mera dau vakauqeti na veimatanitu mera yavavala, ia na Lewā Vakasala e dua na kena iyaragi. Ena yaga vaka talega kina ena kena virikotori vakalevu ka vakavuku na iyalayala eso mera muria na veimatanitu ena tarovi ni vakadukaduka kei na nodra colata vakaoti nodra itavi ena dodonu ni tamata kei na valuti ni draki veisau.\nNa yaga rabailevu ni Lewā qo, ni na nodra iyaragi vinaka na isoqosoqo kei na tamata era saqata na vakalolomataki ni veikabula e veiyasai vuravura. Ni sa na matata vinaka tu na rai vakalawa, sa na rawa nira tovolea na itovo vovou ni yavavala de na mana vakalevu, ena qai vakabibitaki na taqomaki ni veikabula kei na tarovi ni vakadukaduka ena veimatanitu. Ena sega walega ni deuci kina na vereverea ni veivosaki e vuravura taucoko, era na doudou talega kina na dau saqata na draki veisau.\nNa taro vakalawa me na dikeva na mataveilewai, qori beka na tikina bibi duadua ena noda kere Lewā Vakasala, nida na moica me vakaliuci kina na veika baleta na dodonu ni tamata kei na itabatamata mai muri. Me vaka beka qo na taro yavutaki ena dodonu ni tamata:\n“Cava so na itavi ni dui matanitu ena lawa kei vuravura ena taqomaki ni dodonu ni itabatamata qo, kei na kena se bera mai, mai na revurevu ni draki veisau?”\nCava me yavutaki kina na taro ena dodonu ni tamata? Baleta na itavi ena dodonu ni tamata e yavu vakalawa mera vakavorakitaki kina na veimatanitu mera yavala vakatotolo me mana; e dusimaki kina noda yavutaki tu ena dodonu; eda rai kina i liu, sega na veidusi tonotonomata, ena qai tokoni kina vakalevu; qai yaga vakalevu sara na dodonu ni tamata ena vakavure veisau baleta ni dei, qai sega ni yavutaki ena vakasama me caka ga me rawa, se na ile vakapolitiki wale.\nDua na ka e talei kina na sasaga qo kei na kena iwalewale, nira kena buka tiko na itabagone. Qo ena rawa ni tubu mai kina na veirogorogoci ni itabagone duikaikai mai na veiyasai vuravura ena nodra cakacaka vata. E dusimaki talega kina vakamatata na levu ni leqa me walī vakatotolo, baleta ni o ira saraga na itabagone ena tarai ira vakabibi na leqa qo ke sega ni walī.\nCava me caka kina walega qo?\nEda liutaka na lewe ni Pasifika na sasaga me tau na Lewā qo, baleta ni tarai keda vakabibi na leqa. Ni sa mai vakasuka o Merika mai na Paris Agreement, sa veimurimurī tiko mai e levu na taro baleta na saqati ni draki veisau, qai vakaleqai tale tiko ga kina na veirogorogoci ni dui matanitu kei na lawa kei vuravura. Noda vakaitavi tiko na lewe ni Pasifika ena bose dui matanitu ena kere Lewā ni Mataveilewai kei Vuravura, vata kei ira na noda ito, ena vaqaqacotaki ka vakaraitaki kina noda veitokoni kei na yaga ni cakacaka qo ena saqati ni draki veisau. Qai dua na ka e wararasa kina, nira sa gu vata tiko na itabagone ena veiyasai vuravura, me vaka e laurai ena kena sa mai tauyavu na World’s Youth for Climate Justice movement kena inaki me rawa na Lewā Vakasala ena veimataqali yavavala kei na torovi ira na daunipolitiki e vuravura raraba.\nSala meda muria\nNa leqa ni draki veisau sa ulabaleta na yalayala kece ni vanua, ka sa gadrevi kina meda muria na sala ni dodonu ni tamata, ia na sala uasivi me tekivu kina, ena tabana kece, me tau na Lewā Vakasala ni Mataveilewai kei Vuravura. Nodra veitokoni matua na noda ito kei na veimatanitu era lomavata eda na yaco kina me dua na tovata kaukaua dui matanitu, ka rawa ni vakavurea e dua na mosoni ni Matabose kei Vuravura me qai vakadewataki ina Mataveilewai kei Vuravura.\nVei keda yadudua, e vakavu yalolailai beka na leqa ni draki veisau, vakabibi ni mosoi vata kei na kena yali na isolisoli dredre ni dodonu ni tamata, e dua na yavu dei ni noda bula vakaitikotiko nikua. Ia na sasaga qo e sala vata kei na yalonuinui eda gadreva kece, kei na vakabauta ni sega ni sa rusa o vuravura. Na Lewā Vakasala e rawa ni kena ivakariba mera yavala na veimatanitu, rawa talega ni yavu meda dui vakauqeta kina noda matanitu mera qarava dina na itavi.\nNa sasaga qo, na tikina uasivi nida rawa ni vakaitavi kece kina, meda vakacabera vata na leqa levu duadua e vuravura kina mataveilewa cecere e vuravura me kune na kena iwali. Sa na qai noda italanoa dina: “Storian Blong Yumi”.\nO Vishal Prasad e turaga ni Viti, e dau valataka na sasaga ni Pacific Islands Students Fighting Climate Change.\nO Solomon Yeo e turaga ni Solomoni, e liutaka na sasaga ni Pacific Islands Students Fighting Climate Change.\nNa veisala eso e vakayagataki kina nai tukutuku vakasokumuni mai ena vakadidike, me vakatoroicaketaki kina nai vakatagedegede ni dodonu vakalawa e kovuti kina na veicala ni valavala voravora ni veivakasaurarataki, ka vu mai ni veivakaduiduitaki ni tagane mai na yalewa


Raica talega na Simici, Josefa Lailai\nNa railesuvi se na ivakadewa ni King James Version ni iVolatabu Vakavalagi, ka a tekivutaka na parofita ko Josefa Simici ena June ni 1830. A vakaroti koya na Kalou me vakadewataka ka raica o koya ni oqo e tiki ni nona ilesilesi vakaparofita.\nE dina ni a sa vakacavara ko Josefa na iwase levu ni vakavakadewa ena Julai ni 1833, a tomana tiko me yacova na nona mate ena 1844 na nona vakavinakataka tiko ena gauna vata e vakarautaka tiko kina na kena tabaki. E dina ni a tabaka eso na tikina ena gauna ni nona bula, a rawa ni cakava tale eso na veisau kevaka a bula tiko me tabaka na ivola taucoko. Na Lotu i Jisu Karisito ni Yalododonu Edaidai Tauyavutaki Tale a tabaka ena imatai ni gauna na vakavakadewa vakauqeti nei Josefa Simici ena 1867. Era sa tabaka oti vakavica me tekivu mai na gauna ko ya.\nA vulica e vuqa sara na ka na Parofita ena gauna e vakavakadewa tiko kina. E vica na iwase ni Vunau kei na Veiyalayalati a ciqoma ena vuku ni cakacaka ni vakavakadewa oqo (me vaka na V&V 76; 77; 91; kei na 132). A solia talega na Turaga vei Josefa eso na idusidusi me baleta na vakavakadewa, ka ra tabaki ena Vunau kei na Veiyalayalati (V&V 37:1; 45:60–61; 76:15–18; 90:13; 91; 94:10; 104:58; 124:89). Na ivola i Mosese kei na Josefa Simici—Maciu, ka sa okati tu oqo ena Mataniciva Talei, a tauri ga mai ena iVakadewa nei Josefa Simici.\nNa iVakadewa nei Josefa Simici sa vakalesuya tale mai eso na ka talei ka rawarawa sara ka sa yali mai na iVolatabu (1 Nif. 13). E dina ni sega ni iVolatabu vakadonui ni Lotu, e tu ena ivakavakadewa oqo eso na vakasama titobu ka yaga vakalevu sara ena kena kilai na iVolatabu. Sa ivakadinadina talega ni veikacivi kei na veiqaravi vakalou e nona na Parofita ko Josefa Simici.


iVakadewa ni New World Translation—Na iVolatabu e Rawarawa Noda Kila | Vulici\n“E bula na vosa ni Kalou.”—IPER. 4:12.\nSERE: 37, 116\nNa cava e bibi kina me tiko na yaca ni Kalou ena iVolatabu?\nNa cava e vakavoutaki kina na New World Translation?\nNa cava era kaya eso me baleta na New World Translation?\n1. (a) Na itavi cava e lesia na Kalou vei Atama? (b) Era vakayagataka vakacava na tamata ni Kalou na isolisoli ni vosa me tekivu mai na gauna qori?\nE SOLIA vei keda na Kalou o Jiova na isolisoli ni vosa. Ni biuti Atama ena were o Iteni, e lesia vua e dua na itavi e vauci kina na vosa, oya me vakayacani ira na manumanu. E vakayagataka o Atama na nona vakasama kei na kila me vakayacani ira kina. (Vkte. 2:19, 20) Tekivu ena gauna qori, era vakayagataka tiko ga na tamata ni Kalou na isolisoli ni vosa mera vakacaucautaki Jiova kina ra qai vakatakila na yacana. Ena gauna qo, e yaga na isolisoli ni vosa me vakadewataki kina na iVolatabu mera kilai Jiova kina e levu.\n2. (a) Na yavu cava e muria na Komiti ni iVolatabu na New World Translation? (b) Cava eda na veivosakitaka ena ulutaga qo?\n2 E levu tu na vakadewa ni iVolatabu, ia e sega ni donu kece nodra vakadewataka na vakasama e tiko ena vosa taumada. Ena veiyabaki ni 1940 e vakarautaka na Komiti ni iVolatabu na New World Translation, na yavu ni vakadewa sa muri tiko ena 130 vakacaca na vosa. Oya me: (1) Vakarokorokotaka na yaca ni Kalou ni vola tale ena kena vanua donu ena iVolatabu. (Wilika Maciu 6:9.) (2) Vakadewataka vakadodonu na matavosa ena vakasama taumada ke rogo matau. Ke sega, vakadewataka ga na kena ibalebale. (3) Vakayagataka na vosa matau, e kilai rawarawa meda via wilika tu ga. * (Wilika Niemaia 8:8, 12.) Meda raica mada na kena muri na yavu qori ena New World Translation ni 2013 kei na so tale na vakadewa.\nROKOVA NA YACA NI KALOU\n3, 4. (a) Na ivolavivigi makawa cava e kune kina na Tetragrammaton? (b) Cava era cakava e levu na vakadewa ena yaca ni Kalou?\n3 O ira na dikeva na ivolavivigi makawa ni iVolatabu vakaIperiu me vaka na iVolavivigi ni Waitui Mate, era kurabuitaka ni levu kina na Tetragrammaton, qori na va na matanivola vakaIperiu ni yaca ni Kalou. E sega ni kune ga na yaca ni Kalou ena ivolavivigi makawa vakaIperiu, e kune tale ga ena vica na ilavelave ni Septuagint vaKirisi ena ikarua ni senitiuri B.G.V. ina imatai ni senitiuri G.V.\n4 E macala ni dodonu me tiko na yaca ni Kalou ena iVolatabu, ia e levu na vakadewa era bokoca na yaca qori. Kena ivakaraitaki, ni oti ga e rua na yabaki na kena sevutaki na New World Translation of the Christian Greek Scriptures ena 1950, e tabaki sara ena 1952 na vakadewa vakavoutaki ni American Standard Version. Na vakadewa taumada ni American Standard Version ni 1901 e vakayagataka na yaca ni Kalou, ia na itabataba vakavoutaki qo ni 1952 e bokoca na yaca ni Kalou. Na vuna? E volai ena kena ivakamacala taumada: ‘E sega ni dodonu mera vakayagataka raraba na veimatalotu vaKarisito e dua na yaca me vakaduiduitaka na Kalou dina duadua ga.’ Qori tale ga na ka era muria e levu na vakadewa ena vosa vakavalagi kei na so tale na vosa.\n5. Na cava e bibi kina me tiko na yaca ni Kalou ena iVolatabu?\n5 Na cava meda kauaitaka kina na kena volai se boko na yaca ni Kalou? Na dauvakadewa vinaka e kila na nona inaki o koya e vakavuna na iVolatabu, qori e dodonu me lewa na ka e vakadewataka. E vakaraitaka e levu na tikinivolatabu ni bibi na yaca ni Kalou kei na kena rokovi. (Lako 3:15; Same 83:18; 148:13; Aisea 42:8; 43:10; Joni 17:6, 26; Caka. 15:14) Na Kalou o Jiova e vakavuna na volai ni iVolatabu, e uqeti ira na vola mera vakayagataka na yacana. (Wilika Isikeli 38:23.) Ni boko na yaca e basika vakavica na udolu ena ivolavivigi makawa, e beci kina o koya e vakavuna.\n6. Na cava e volai kina na yaca ni Kalou ena ono tale na vanua ena New World Translation?\n6 Dua na ka na levu ni ivakadinadina e tu nikua e dusia ni dodonu meda vakayagataka na yaca ni Kalou. Kena ivakaraitaki, na itabataba vakavoutaki ni New World Translation ni 2013 e volai kina vaka7,216 na yaca ni Kalou. Ni vakatauvatani kei na vakadewa ni 1984, sa vakacurumi na yaca ni Kalou ena 6 tale na vanua. E lima e vakacurumi ena 1 Samuela 2:25; 6:3; 10:26; 23:14, 16. E caka qori baleta ni kune na yaca ni Kalou ena iVolavivigi ni Waitui Mate, sa 1,000 na yabaki na kena dede ni vakatauvatani kei na ivolavivigi vakaIperiu era vola na Masorete. Ni dikevi vinaka tale na ivolavivigi makawa, e kune na yaca ni Kalou ena dua tale na tikinivolatabu, qori na Dauveilewai 19:18.\n7, 8. Na cava na ibalebale ni yaca i Jiova?\n7 E bibi vei keda na lotu vaKarisito dina na yaca ni Kalou o Jiova. Na ivakamacala vou ni yaca ni Kalou e tiko ena ikuri ni Vakadewa ni Vuravura Vou 2013. E kila na Komiti ni iVolatabu na New World Translation ni yavutaki na yaca qori ena vu vakaIperiu e kena ibalebale, “O Koya e Vakavuna me Yaco.” * Dau vakamacalataka na noda ivola ena veigauna sa oti na ibalebale ni yaca qo kei na Lako Yani 3:14, e kaya: “Au na Cakava na ka ga au Vinakata.” Oya na vuna e vakamacalataki kina ena vakadewa ni 1984 na ibalebale ni yaca qori, me o koya e “dau vakayacora nona vosa ni yalayala.” * Ia e vakamacalataki ena iKuri A4 ni vakadewa ni 2013: “E okati gona na vakasama qo ena yaca Jiova, ia e sega ni yalani ga ena ka e vinakata me cakava. E okati tale ga kina na ka e vinakata me yaco ena veika e bulia kei na vakayacori ni nona inaki.”\n8 E vakayagataki ira nona ibulibuli o Jiova ena vakayacori ni nona inaki. Me salavata kei na ibalebale ni yacana, e lesi Noa me taya na waqa, o Pisalieli me matai, o Kitioni me dauvala qaqa, kei Paula me nodra yapositolo na veimatanitu. Io, e vakaibalebale na yaca ni Kalou vei ira na nona tamata. Qo na vuna e vakayagataka kina na yaca ni Kalou na Komiti ni iVolatabu na New World Translation.\n9. Na cava e vakabibitaki kina me vakadewataki na iVolatabu ena veimataqali vosa?\n9 Era rokova tale ga na yaca ni Kalou e 130 vakacaca na vosa e vakadewataki kina na New World Translation, nira vola ena vanua dodonu me tiko kina ena iVolatabu. (Wilika Malakai 3:16.) Ia e levu tale na vakadewa era bokoca na yaca ni Kalou, era sosomitaka ena icavuti me vaka na “Turaga” se dua tale na kalou era kila. Oya na vuna e vakabibitaka kina na iLawalawa Dauvakatulewa me vakadewataki qai veisoliyaki na iVolatabu e rokova na yaca ni Kalou.\nVAKADEWA DONU QAI MATATA\n10, 11. Na leqa cava e basika ni vakadewataki na New World Translation ena so tale na vosa?\n10 E sega ni rawarawa na kena vakadewataki na iVolatabu ena levu tale na vosa. Kena ivakaraitaki, e muria na New World Translation na ka e caka ena so tale na iVolatabu vakavalagi, ni vakayagataka na vosa vakaIperiu na “Seoli” ena so na tikinivolatabu me vaka na Dauvunau 9:10. E dau volai va qo: “Ni sega na cakacaka se na vakasama se na kilaka se na vuku e Seoli, na vanua o lako tiko kina.” Qori tale ga nodra leqa na daunivakadewa ena so tale na vosa: Na vosa “Seoli” era sega ni kila na dauwiliwili ni sega ni tiko ena nodra ivolavosa, e vaka na yaca ni vanua. E mani vakadonui mera vakadewataka na ibalebale ni vosa “Seoli” kei na vosa vaKirisi “Etesi” me matata, oya “na iBulubulu.”\n11 Ena so tale na vosa, e vakavu veilecayaki nira vakadewataka na vosa vakaIperiu na neʹphesh kei na vosa vaKirisi na psy·kheʹ me “yalo.” Na vuna? Ena nanumi kina ni dua na ka e bula tiko ni sa mate na tamata. E mani vakadonui me vakadewataki na vosa qori me vakatau ena ka e vakamacalataki tiko, e vakamacalataki tale ga na kena ibalebale ena ikuri ni iVolatabu vakavalagi na New World Translation of the Holy Scriptures—With References. Io, sa vakamatatataki ga na kena ibalebale ena tikinivolatabu, qai biu ena ivakamacala e ra eso tale na kena ivakamacala.\n12. Na veisau cava tale e vakayacori ena New World Translation ni 2013? (Raica tale ga na ulutaga “Vakavoutaki na iVolatabu na New World Translation,” ena itabataba qo.)\n12 E kilai ena nodra taro na daunivakadewa ni dredre mera kila na ibalebale ni so na tikinivolatabu. Ena Seviteba 2007, e vakadonuya kina na iLawalawa Dauvakatulewa me vakavoutaki na iVolatabu vakavalagi. Ni vakayacori tiko na cakacaka qori, e dikevi tale kina e vica vata na udolu na nodra taro na daunivakadewa. E veisautaki na vosa makawa vakavalagi, dua tale ga na cakacaka levu na kena sagai me donu, matata, qai kilai rawarawa na tikinivolatabu. Ni muri na ka era vakayacora na daunivakadewa ena so tale na vosa, e vagatari kina na iVolatabu vakavalagi.—Vkai. 27:17.\n13. Na cava era kaya eso me baleta na vakadewa ni 2013?\n13 Na cava era kaya e levu ena vakadewa ni New World Translation? Levu era volavola ina itikotiko liu mai Brooklyn. Qo na ka e vakamacalataka e dua na tacida yalewa, e tautauvata tale ga kei na nodra nanuma e levu: “Na iVolatabu e vaka na katoniyau e sinai tu kina na iukuuku talei. Na matata ni ka eda wilika ena Vosa i Jiova nida vakayagataka na vakadewa vakavoutaki ni 2013 e vaka ga nida dikeva yadua na iukuuku talei, eda qoroya na kena matata, irairai, rokana, kei na kena totoka. E yaga dina vei au na iVolatabu e vakadewataki ena vosa rawarawa meu kilai Jiova vinaka kina, me vaka na tama e mokoti au toka ni wilika vei au na nona vosa e veivakacegui.”\n14, 15. E yaga vakacava na kena vakadewataki na New World Translation ena so tale na vosa?\n14 Era vakavinavinakataka tale ga na New World Translation o ira na vosa tale eso. E kaya e dua na kenaturaga mai Sofia, Bulgaria, me baleta na vakadewa vakaBulgaria: “Sa vica vata na yabaki noqu wilika na iVolatabu, ia na vakadewa qo e rawarawa, e tara sara ga na lomaqu.” E kaya tale ga e dua na tacida yalewa vosa vakaAlbania ena gauna e taura kina na nona iVolatabu: “Totoka dina meu rogoca na Vosa ni Kalou ena vosa vakaAlbania! Eda kalougata ni vosa vei keda o Jiova ena noda vosa ga!”\n15 Ena levu na vanua, levu e sega na nodra iVolatabu ni saulevu, ia dua na kalougata levu nira sa yadua na iVolatabu. E kaya e dua na itukutuku mai Rwanda: “Dua na gauna balavu era sega ni toso e levu na vuli iVolatabu ni sega na nodra ilavelave. Era sega ni volia rawa na iVolatabu era tabaka na lotu e kea. Levu na gauna, era sega ni kila na ibalebale ni so na tikinivolatabu, qori e vakadredretaka na nodra toso.” E yaco na veisau ni tabaki ena nodra vosa na New World Translation. E kaya e dua na vuvale mai Rwanda e tiko kina e va na itabagone: “Keitou vakavinavinakataki Jiova vakalevu kei na dauveiqaravi yalodina ni solia vei keitou na iVolatabu qo. Keitou ligalala qai sega na ilavo me keitou yadua kina na iVolatabu. Ia qo keitou sa yadua sara ga. Keitou dau wilika vakavuvale na iVolatabu e veisiga me ivakaraitaki ni neitou vakavinavinaka vei Jiova.”\n16, 17. (a) Na cava e vinakata o Jiova vei ira na nona tamata? (b) Cava meda vakadeitaka?\n16 Toso na gauna, ena vakadewataki na New World Translation ena levu tale na vosa. * E saga o Setani me tarova qori, ia eda nuidei ni vinakata o Jiova mera vakarorogo kece na nona tamata ni vosa vei ira ena vosa matata qai kilai rawarawa. (Wilika Aisea 30:21.) Sa voleka me ‘roboti vuravura na kilaka me baleti Jiova me vaka e ubia na wasawasa na wai.’—Aisea 11:9.\n17 Meda vakadeitaka mada ga meda vakayagataka vinaka na isolisoli kece e vakarautaka o Jiova, wili kina na iVolatabu qo ni rokova na yacana. Saga me dau vosa vei iko e veisiga ni o wilika nona Vosa, ni sega ni vakaiyalayala na kaukaua e tu vua me rogoca na noda masu. Qo eda na kilai Jiova vinaka kina nida lomani koya tiko ga.—Joni 17:3.\n“Eda kalougata ni vosa vei keda o Jiova ena noda vosa ga!”\n^ para. 2 Raica na iKuri A1 ena New World Translation kei na ulutaga “How Can You Choose a Good Bible Translation?” ena Vale ni Vakatawa vakavalagi ni 1 Me, 2008.\n^ para. 7 E vakamacalataki na tikina qo ena so tale na ivola, ia era sega ni duavata kece kina na dauvakadidike.\n^ para. 7 Raica na New World Translation of the Holy Scriptures—With References, Appendix 1A “The Divine Name in the Hebrew Scriptures,” t. 1561.\n^ para. 16 A sevutaki na Vakadewa ni Vuravura Vou vakaViti ena Tiseba 19, 2014, e vakadewataki mai na itabataba vakavoutaki ni New World Translation 2013.\niMeli iMeli Na iVolatabu e Rawarawa Noda Kila\nNa iVolatabu e Rarawa Noda Kila


NAI VAKATEKIVU 31 FOV - A sa rogoca ko koya na nodratou - Bible Search\nNAI VAKATEKIVU 30 NAI VAKATEKIVU 32\nNAI VAKATEKIVU 31\nSa kaya ko Jiova vei Jekope me lako tani, a rau sa vinakata na watina. 3-16. Sa ra qai dro vakavuni, 17-21. Sa muri koya ko Lepani, a rau sa veileti ko Jekope kei Lepani, 22-44. Erau sa qai veiyalayalati, a sa lesu tale ko Lepani, 45-55.\n1A sa rogoca ko koya na nodratou vosa na luve i Lepani ni ratou kaya, Ko Jekope, sa kauta tani na ka kecega nei tamadatou: ia sa vakaiyau vakaoqo e na ka nei tamadatou. 2A sa raica na mata i Lepani ko Jekope, ka sa qai dua tani mai vua.\n3A sa kaya vei Jekope ko Jiova, Mo lesu mada ki na nodra vanua na tamamu, vei ira talega na wekamu; ia ka'u na tiko vata kei iko.\n4A sa talaki ko Jekope ka kacivi Rejeli kei Lia me rau lako ki na veico ki na nona qele ni manumanu, 5a sa kaya vei rau, Au sa raica na matana na tamamudrau, ni sa qai dua tani mai vei au ka sa sega ni vaka eliu: ia sa tiko vata kei au na Kalou nei tamaqu: 6ia koi kemudrau, drau sa kila ni'u sa qarava e na noqu i gu kece na tamamudrau: 7Ka sa vakaisini au na tamamudrau, ka sa vukica vakatini na qau i voli: ia sa sega ni laivi koya na Kalou me vakacacani au: 8Kevaka sa kaya vakaoqo, Me kemui voli na kena sa tavukadikadiri; sa qai vakasucuma walega na manumanu na ka sa tavukadikadiri: ia kevaka sa kaya vakaoqo, Me kemui voli na kena sa vola koso; sa ra qai vakasucuma walega na manumanu na ka sa vola koso: 9ia sa kauta tani vakaoqo na Kalou na nona manumanu na tamamudrau, ka solia vei au. 10Ia sa yaco e nai tabayabaki sa ra kunekune kina na manumanu, ka'u a ta cake, ka kunea e na tadra, ka raica, na sipi tagane ka rikata na sipi sa vola koso, se tavukadikadiri, se veivolavolai 11A sa kaya vei au e na tadra ko koya na agilose ni Kalou, I Jekope: ka'u a kaya, Koi au saka oqo. 12A sa kaya, Mo ta cake mada, ka raica, na sipi tagane kecega sa rikata na sipi sa vola koso, se tavukadikadiri, se veivolavolai: ni'u sa kunea na ka kecega sa cakava vei iko ko Lepani: 13koi au na Kalou ni Peceli, ko a lumuta maikina na duru, ko a bubului talega kina vei au: ia mo cavu tu, mo lako tani e na vanua oqo, ka lesu ki na nodra vanua na wekamu. 14A rau sa vosa ko Rejeli kei Lia, ka kaya vua, Sa vo tiko li vei keirau e dua nai yau, se dua nai votavota, e na vale nei tama i keirau? 15Sa sega li ni vaka ko koya, keirau sa kai tani? ni sa volitaki keirau, ka sa vakaotia sara na neirau i lavo: 16ia nai yau kecega sa kauta tani na Kalou maivua na tama i keirau, sa neirau, kei na nodra na luve i keirau: ia mo kitaka ga na ka kece sa kaya vei iko na Kalou.\n17A sa ia ko Jekope, ka vakavodoki iratou na luvena tagane, kei iratou na watina, e na kameli; 18a sa kauta yani na nona manumanu kecega, kei na nonai yau kecega sa rawata ko koya, io, na manumanu sa rawata ko koya, mai Petani-erama, ka me lako kivei Aisake na tamana ki na vanua ko Kenani. 19Ia ko Lepani, sa la'ki kotiva na nona sipi: a sa butakoca na matakau nei tamana ko Rejeli. 20Ia sa dro vuni yani maivei Lepani na kai Siria ko Jekope, ka ni sa sega ni tukuna vua ni sa dro ko koya. 21Sa dro ko koya, ka kauta na ka kecega sa nona; a sa cavu tu, ka qalo kosova na uciwai, a sa vakanamata ki na ulu-ni-vanua ko Kiliati.\n22Ia e na kenai katolu ni siga sa tukuni vei Lepani, sa dro ko Jekope. 23A sa kauta vata kaya na wekana, a sa muri koya ka bogi vitu; a sa vauci koya mai na ulu-ni-vanua ko Kiliati. 24A sa lako mai na Kalou kivei Lepani na kai Siria e na tadra e na bogi, a sa kaya vua, Mo qarauni iko mo kakua ni vosataka na ka vinaka se na ka ca vei Jekope. 25A sa yaco sara vei Jekope ko Lepani. Ia ko Jekope, sa birika na nona vale laca e na ulu-ni-vanua: kei Lepani kei iratou na wekana, eratou a birika mai na ulu-ni-vanua ko Kiliati.\n26A sa kaya vei Jekope ko Lepani, A cava ko sa cakava, ni ko sa dro vakavuni vei au, ka kauta tani na luvequ yalewa, me vaka na bobula sa rawa e nai seleiwau? 27A cava ko a dro vuni kina, ka lako lo yani; ka sega ni tukuna vei au, me'u talai iko yani e na marau kei na meke, na lali kei na api; 28a sa sega ni rawa kina me'u reguca na luvequ tagane kei na luvequ yalewa? ko sa kitaka ga na ka lialia: 29Sa rawarawa ga me'u vakacacani kemudou: ia na Kalou ni tamamudou sa vosa vei au e na bogi e na noa, a sa kaya, Mo qarauni iko mo kakua ni vosataka na ka vinaka se na ka ca vei Jekope. 30Ia sa dodonu ga mo lako, ni ko sa gu sara ki na vale i tamamu, ia ka cava ko sa butakoca kina na noqu kalou?\n31A sa vosa vei Lepani ko Jekope, ka kaya, Ni ka'u a rere: ni ka'u sa kaya, De ko kovea sara vei au na luvemu yalewa. 32Ia ko koya ko sa kunea vua na nomu kalou, me kakua ni bula: e na mata ni wekadatou mo liaca na ka sa nomu ka sa tiko vei au, ka mo kauta vei iko. Ni sa sega ni kila ko Jekope sa butakoca ko Rejeli.\n33A sa curu ki na vale laca i Jekope ko Lepani, kei na vale laca i Lia, kei na nodrau vale laca na vada; a sa sega ni kunea. A sa curu yani e na vale laca i Lia, ka la'ki curuma na vale laca i Rejeli. 34Ia ko Rejeli, ka kauta eliu na matakau, ka vunia e nai yaya ni kameli, ka sa tiko e delana. A sa vakasaqara e na veitiki ni vale laca taucoko ko Lepani, a sa sega ni kunea. 35A sa kaya vei tamana ko koya, Me kakua ni ca vua na noqu turaga ni'u sa sega ni tu cake rawa e matamuni; ni sa tauvi au na mate vakayalewa. A sa vakasaqara ko koya, ia sa sega ni kunea na matakau.\n36A sa qai cudru ko Jekope, ka vunauci Lepani: a sa kaya vua, A cava na noqu cala, a cava na noqu i valavala ca, ko sa cici muri au kina vakaca? 37Ia ko sa dikeva kece na noqu i yaya, sa dua beka nai yaya ni nomu vale ko sa kunea? Mo viritura mada e matadratou na wekamu, kei na wekaqu, me ra lewa vei kedaru. 38Sa qai yabaki ruasagavulu ka'u sa tiko kei iko; a nomu sipi yalewa kei na nomu me yalewa sa sega ni lutudole, kei na sipi tagane ni nomu qele ni sipi ka'u sa sega ni kania: 39A ka sa dresulaki ka'u sa sega ni kauta vei iko; au a sauma ga koi au; ko a tarogi au kina, se butakoci e na siga se na bogi. 40Au sa vakaoqo, sa kani au na katakata e na siga, kei na liliwa e na bogi; a sa yali vei au na moce. 41Au a yabaki ruasagavulu e nomu vale; au a qaravi iko ka yabaki tinikava e na vuku ni luvemu yalewa ruarua, ka yabaki ono e na vuku ni nomu manumanu: ia ko a vukica vakatini na qau i voli. 42Kevaka sa sega ni tiko vata kei au na Kalou ni noqu qase, na Kalou i Eparaama, ko koya sa rerevaka talega ko Aisake, ko sa qai vakatalai au wale tu ga. Sa kunea na noqu rarawa na Kalou, kei na oca ni ligaqu, ka vunauci iko e na bogi e na noa.\n43A sa kaya vei Jekope ko Lepani, Ko iratou na yalewa oqo era sa noqu yalewa, ko iratou na gone era sa noqu, sa noqu na manumanu talega na manumanu oqo, ka sa noqu na ka kecega ko sa raica: ia ka cava me'u qai kitaka edaidai vei iratou na yalewa oqo, se vei ira na luvedra era sa vakasucuma? 44Ia oqo, me daru veiyalayalati mada koi kedaru; ka me dua kina vei kedaru na kenai vakadinadina.\n45A sa vakaduria cake e dua na vatu ko Jekope, me tu. 46A sa kaya ko Jekope vei ira na wekana, Dou tomitomika mai na vatu; a ra sa binia vata na vatu, ka me dua na suva: a ra sa kana vata mai na dela ni suva. 47A sa vakayacana ko Lepani ko Jikari-saetuca: ia ko Jekope sa vakayacana ko Kaleti.\n48A sa kaya ko Lepani, Na suva oqo sa kenai vakadinadina vei kedaru edaidai. O koya oqo sa vakatokai kina na yacana ko Kaleti; 49kei Misipa; ni sa kaya ko koya, Me vakaraici kedaru ko Jiova, ni daru sa dui tiko tani: 50kevaka ko sa vakararawataki rau na luvequ yalewa, se ko sa vakawati kei na yalewa tani mei kuri ni luvequ yalewa, sa sega na tamata vei kedaru, ia na Kalou sa na kila vei kedaru. 51Sa kaya talega vei Jekope ko Lepani, Raica na suva oqo, ka raica na duru, ka'u sa viritura e na vukudaru, 52Sai vakadinadina na suva oqo, ka sai vakadinadina na duru oqo, ni'u na sega ni sivia na suva oqo me'u lako vei iko, ka ni ko na sega ni sivia talega na suva oqo kei na duru oqo mo lako vakaca mai vei au: 53na Kalou i Eparaama, kei na Kalou i Neori, na Kalou ni tamadrau, me lewa mada vei kedaru. A sa bubului ko Jekope vei koya sa rerevaka ko Aisake na tamana.\n54Sa qai vakacabora nai madrali ko Jekope mai na ulu-ni-vanua, a sa kacivi iratou na wekana me ra kana vata: a ra sa kana, ka moce e na bogi e na ulu-ni-vanua. 55A sa sou e na mataka ko Lepani, a sa reguca na luvena tagane kei na luvena yalewa, a sa vosavakalougatataki ira: a sa lako ko Lepani, ka lesu ki na nona yasana.


Na Cava na Parofisai? | Taro Vakaivolatabu\nWILIKA ENA VOSA Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chinese (Shanghainese) Chinese (Sichuanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Croatian Czech Danish Dutch English Estonian Finnish French Georgian German Greek Gun Haitian Creole Hausa Hebrew Hiligaynon Hungarian Icelandic Iloko Indonesian Italian Japanese Kazakh Kazakh (Arabic) Kikaonde Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese (Brazil) Portuguese (Portugal) Romanian Russian Sepedi Serbian (Cyrillic) Serbian (Roman) Setswana Shona Sidama Sinhala Slovak Slovenian Spanish Swahili Swedish Tagalog Tahitian Tatar Telugu Tetun Dili Thai Tigrinya Tiv Turkish Turkmen Ukrainian Umbundu Vietnamese Xhosa Yoruba Zulu vakaViti\nNa Cava na Parofisai?\nNa parofisai e vosa uqeti ni Kalou, e vakatakilai kina na loma ni Kalou. E kaya na iVolatabu o ira na parofita era “tukuna . . . na ka e vinakata na Kalou ena veiuqeti ni yalo tabu.” (2 Pita 1:20, 21) Na parofita e dau ciqoma na itukutuku ni Kalou qai vakasavuya vei ira eso tale.—Cakacaka 3:18.\nEra ciqoma vakacava na parofita na itukutuku mai vua na Kalou?\nE vakayagataka na Kalou e levu na iwalewale me vakasavuya kina nona vakasama vei ira nona parofita:\nVolai. E vakayagataka na Kalou na iwalewale qo ena nona solia vei Mosese na iVunau e Tini e volai.—Lako Yani 31:18.\nEra veivosaki kei na agilosi. Kena ivakaraitaki, na Kalou e vakayagataka na agilosi me kaya vei Mosese na itukutuku me lai vakasavuya vei Fero e Ijipita. (Lako Yani 3:2-4, 10) Ke bibi me volai na malanivosa yadua, ena vakayagataki ira na agilosi na Kalou mera vakadewataka nona itukutuku. A cakava qori vei Mosese ena nona kaya: Mo vola na vosa qo, niu cakava tiko e dua na veiyalayalati kei iko kei ira na Isireli, me vaka ga na vosa qo.”—Lako Yani 34:27. *\nRaivotu. Ena so na gauna e dau vakaraitaki na raivotu nira yadra tiko na parofita ra qai kilai yalodra. (Aisea 1:1; Apakuki 1:1) Eso e matata tu vei ira nira vakaitavi sara tiko ga kina . (Luke 9:28-36; Vakatakila 1:10-17) Eso tale e dau yaco nira sega tu ni vakilai ira. (Cakacaka 10:10, 11; 22:17-21) E vakadewataka tale ga na Kalou nona itukutuku vei ira na parofita ena tadra nira moce tu.—Taniela 7:1; Cakacaka 16:9, 10.\nDusimaki nodra vakasama. E dusimaka na Kalou nodra vakasama nona parofita mera vakasavuya nona itukutuku. Qo na ka e kaya na iVolatabu: “E vakavuna na Kalou na iVolatabu kece.” Na matavosa “vakavuna na Kalou” e rawa ni kena ibalebale tale ga, “ceguva na Kalou.” (2 Timoci 3:16; The Emphasised Bible) Na Kalou e vakayagataka na yalona tabu, se igu tawarairai, me “ceguva” nona nanuma vei ira nona dauveiqaravi. E nona na Kalou na itukutuku, ia era digia na parofita na vosa.—2 Samuela 23:1, 2.\nVakacava e vakaibalebaletaki ena parofisai ni Kalou na veika kece ena yaco ena gauna se bera mai?\nSega, na parofisai vakaivolatabu e sega ni yalani ga ena veika ena yaco ena gauna se bera mai. Ia ke sega mada ga ni laurai levu se okati tiko ga e levu nona itukutuku na Kalou ena veigauna se bera mai. Kena ivakaraitaki, era veivakasalataki na parofita ni Kalou vei ira na Isireli ena nodra ivakarau ca. Na ivakaro qori e vakaibalebaletaka na veivakalougatataki era na vakila ena gauna se bera mai ke ra veisautaka nodra ivakarau. (Jeremaia 25:4-6) Ena vakatau sara ga nodra vakabulai ena ka era na cakava.—Vakarua 30:19, 20.\nParofisai e sega ni vakaibalebaletaki ina ka e se bera ni yaco\nEna dua na gauna era kere veivuke na Isireli, mani tala na Kalou e dua na parofita me kaya vei ira ni na sega ni vukei ira na Kalou nira sega ni muria nona ivakaro.—Dauveilewai 6:6-10.\nNi veivosaki tiko o Jisu kei na dua na yalewa ni Samaria, e kaya vua na ka e dau cakava ena gauna sa oti. E vakadeitaka sara ga na yalewa ni Samaria ni o Jisu na parofita, dina ga ni se sega ni tukuna vakailiu na veika se bera ni yaco.—Joni 4:17-19.\nNa gauna e lewai kina o Jisu, era ubia na matana na kena meca, mokulaki koya, ra qai kaya: “Parofisai mada. O cei e sabaki iko?” Era sega ni kaya tiko me tukuna o Jisu na veika ena yaco ena gauna se bera mai, ia me tukuna ga ena nona kaukaua o cei e mokuti koya.—Luke 22:63, 64.\n^ para. 7 De dua e vosa sara ga e liu na Kalou vei Mosese ena ivakaraitaki qo, e kaya na iVolatabu ni vakayagataka na agilosi na Kalou me vakadewa na lawa a soli vei Mosese.—Cakacaka 7:53; Kalatia 3:19.\nGauna Cava ena Yaco Kina na iCavacava?\nMe vaka e tukuni ena iVolatabu, e bibi me kilai mada e liu na veika ena vakarusai me kilai kina na kena isau.\niMeli iMeli Na Cava na Parofisai?\nNa cava na ivakatakilakila ni “iotioti ni veisiga” se na “ivakataotioti”?\nParofisai Era Yaco Dina


NA LAKO YANI 35 FOV - A sa vakasoqona vata nai soqosoqo - Bible Search\nNA LAKO YANI 34 NA LAKO YANI 36\nNA LAKO YANI 35\nA siga tabu, 1-3. A ka sa vakacabori me caka kina vale ni Kalou, 4-19. Era yalovinaka na tamata ni ra cabora, 20-29. Sa kacivi ko Pisalieli kei Aoliapi me matai levu, 30-35.\n1A sa vakasoqona vata nai soqosoqo taucoko ni Isireli ko Mosese, a sa kaya vei ira, Oqo na vosa sa vakarota ko Jiova, mo ni cakava: 2E ono na siga me ia kina na cakacaka, ia na kenai kavitu ni siga ena nomuni siga tabu, a siga tabu ni vakacecegu vei Jiova: ko koya yadua sa kitaka kina na cakacaka ena vakamatei. 3Mo ni kakua ni vakawaqa na buka e na nomuni veivale e na siga ni vakacecegu.\n4Sa vosa talega ko Mosese ki nai soqosoqo taucoko ni Isireli, ka kaya, Oqo na ka sa vakarota ko Jiova, ka vaka, 5Mo ni taura maivei kemuni nai solisoli vei Jiova: ko koya sa lomasoli, me kauta ga mai ko koya nai solisoli vei Jiova; a koula, kei na siliva, kei na parasa, 6kei na ka pelu, ka lokaloka, ka kulakula, kei na lineni matailalai, kei na vutika ni me, 7kei na kuli ni sipi tagane sa somoti damudamu, kei na kuli ni babale, kei na kau sitimi, 8kei na waiwai ni cina, kei nai saluaki ni waiwai mei lumu, kei nai saluaki talega ni kau boi vinaka me vakamai, 9kei na vatu onikisa, kei na vatu me vono kina na efoti kei nai taube. 10Ia ko ira kecega sa lomavuku vei kemuni me lako mai, ka cakava na ka kecega sa vakarota ko Jiova: 11na vale ni Kalou kei na kenai ubi vutika ni me, kei na kenai ubi kuli ni sipi tagane, na kenai qila, kei na kena papa, na kenai kolokolo, na kena duru, kei na kena qara, 12na kato, kei na kenai vua, nai cabocabo-ni-bulubulu, kei nai lati me rube, 13na tepeli, kei na kenai vua, kei na kenai yaya kecega, kei na madrai dauraici, 14kei nai tutu-ni-cina, kei na kenai yaya, kei na kena cina, kei na waiwai ni cina, 15kei nai cabocabo ni ka boi vinaka me vakamai, kei na kenai vua, kei na waiwai mei lumu, kei na kau boi vinaka vakamai, kei nai sogo rube ni katuba era sa curu kina ki na vale ni Kalou, 16nai cabocabo-ni-soro kama, kei na kena bai parasa sa cicila, na kenai vua, kei na kenai yaya kecega, na taqi kei na kenai tutu, 17nai sulu ni rara, na kena duru, kei na kedra qara, kei nai sogo ni rara sa vakabai, 18nai vakadei ni vale ni Kalou, kei nai vakadei ni rara sa vakabai, kei na kedra dali, 19nai sulu sa caka vakamatai, me qaravi kina e na tikina tabu, nai sulu tabu i Eroni na bete, kei na nodratou i sulu na luvena, me ia kina na cakacaka vakabete.\n20A ra sa lako tani e na mata i Mosese nai soqosoqo taucoko ni Isireli. 21A ra sa tale mai ko koya yadua sa uqeti koya na lomana, kei koya yadua sa marau kina na lomana, era sa kauta mai nai solisoli vei Jiova me caka kina na cakacaka ni vale ni veitavaki, kei na ka kecega sa yaga kina, kei nai sulu tabu. 22A ra sa lako mai na tagane kei na yalewa, ko ira kecega sa marau kina na lomadra, ka kauta mai na qato, kei na sau ni daliga, kei na mama, kei nai taube, nai yaya koula kecega; io na tamata kecega sa cabora e dua nai solisoli koula vei Jiova. 23Kei na tamata yadua sa kune vua na ka pelu, ka lokaloka, ka kulakula, kei na lineni matailalai, kei na vutika ni me, kei na kuli ni sipi tagane sa somoti damudamu, kei na kuli ni babale, sa kauta ga mai. 24Ko ira kecega sa cabora e dua nai solisoli siliva kei na parasa sa kauta nai solisoli vei Jiova: kei na tamata yadua sa kune vua na kau sitimi sa yaga e na dua na cakacaka, sa kauta ga mai. 25Kei ira na yalewa kecega sa lomavuku, era sa mulomulo e na ligadra, ka kauta mai na ka era muloca, io na ka pelu, ka lokaloka, na ka kulakula, kei na lineni matailalai. 26Kei ira na yalewa kecega sa uqeti ira na lomadra ni ra vuku, era sa muloca na vutika ni me. 27Ia ko ira na turaga, era sa kauta mai na vatu onikisa, kei na vatu me vono kina na efoti kei nai taube; 28kei na ka boi vinaka, kei na waiwai ni cina, kei na waiwai mei lumu, kei nai saluaki talega ni kau boi vinaka me vakamai. 29Era sa kauta mai vei Jiova na Isireli nai solisoli, ka ra sa marau kina, io, ko ira kecega na tagane kei na yalewa sa marautaka na yalodra me ra kauta mai me yaya e na cakacaka kecega, sa vakarota e na gusu i Mosese ko Jiova me caka.\n30A sa kaya vei ira na Isireli ko Mosese, Raica, sa cavuta ko Jiova na yaca i Pisalieli na luve i Urei, na luve i Uri, e na mataqali i Juta; 31a sa vakasinaiti koya e na Yalo ni Kalou, e na vuku, e na yalomatua, kei na daukila-ka, kei na cakacaka vakamatai kecega; 32ka me vakavuna nai vakatakarakara ni cakacaka vakavuku eso, me cakacaka e na koula, kei na siliva, kei na parasa, 33kei na dauta vatu me vono, kei na dauceu kau, me kitaka na cakacaka vakavuku kecega. 34A sa vakatubura e lomana ko koya me viaivakavuvuli, io ko koya kei Aoliapi, na luve i Eiisamaki, e na mataqali i Tani. 35Sa vakasinaiti rau ko koya e na lomavuku, me kitaka na cakacaka kecega ni matai dauceuceu, kei na matai daukila na cakacaka vuku, kei na dau ni culai ukuuku ni sulu, e na wa pelu, ka lokaloka, ka kulakula, kei na lineni matailalai, kei na dau ni talitali, io na dau ni cakacaka kecega, kei ira era vakavuna na cakacaka vakavuku.


Sala me Vakayagataki Kina Vakavuku na iYaya Vakalivaliva | iVakasala ina Vuvale\nWILIKA ENA VOSA Afrikaans Albanian American Sign Language Amharic Arabic Armenian Azerbaijani Belize Kriol Bislama Brazilian Sign Language Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Finnish Fon French Ga Georgian German Greek Haitian Creole Hebrew Hiligaynon Hungarian Iban Iloko Indonesian Italian Japanese Kazakh Kinyarwanda Kirghiz Korean Lithuanian Malay Malayalam Myanmar Norwegian Oromo Pangasinan Persian Polish Portuguese (Brazil) Portuguese (Portugal) Romanian Sango Serbian (Cyrillic) Serbian (Roman) Shona Sinhala Slovak Slovenian Spanish Sunda Swahili Swedish Tagalog Telugu Thai Turkish Ukrainian Urhobo Uzbek Uzbek (Roman) Welsh Yoruba vakaViti\nKa era kaya na veiwatini\niDusidusi me veivosakitaki\nKe vakayagataki vakavuku na iyaya vakalivaliva ena rawa ni yaga sara ena bula vakawati. Kena ivakaraitaki, era dau vakayagataka qori na veiwatini me rawa nira veivosaki kina ke ra tu veiyawaki.\n“E rawa mada ga ni vakavolekati kemudrau vakaveiwatini na vakau itukutuku lalai, me vaka ‘au loloma tu yani’ se ‘au nanumi iko vakalevu.”—Jonathan.\nE rawa ni vakaleqa na bula vakawati ke sega ni vakayagataki vakavuku na iyaya vakalivaliva. Kena vakaraitaki, eso era vakayagataka tu ga nodra talevoni kei na nodra tablet, e lailai kina na gauna mera vakayagataka vakaveiwatini.\n“Keu sega ni vakayagataka tiko noqu talevoni, au vakabauta ni na levu cake sara na gauna keirau na veitalanoa kina kei watiqu.”—Julissa.\nEso era kaya ni rawa nira veivosaki kei watidra ena gauna era vakayagataka tiko kina nodra iyaya vakalivaliva. Ia e kaya o Sherry Turkle, e dau dikeva na itovo ni tamata, e “lasutaki wale nodra rawa ni cakava e vica vata na ka ena dua ga na gauna.” Io, e sega ni vinaka me caka tiko e vica vata na ka ena dua ga na gauna. E kaya tale o koya ni “na lutu na ivakarau ni noda cakacaka ke vica vata na ka eda cakava ena dua ga na gauna.” *\n“Au taleitaka na veivosaki kei watiqu ke sega ni cakava tiko eso tale na ka. Ia ke cakava tiko eso tale na ka, qori e vakaraitaka ni sega ni kauaitaki au, e bibi ga vua nona iyaya vakalivaliva.”—Sarah.\nNanuma tiko: E rawa ni yaga se vakaleqa nomu bula vakawati na sala o vakayagataka kina nomu iyaya vakalivaliva.\nVakaliuca na ka e bibi. E kaya na iVolatabu: “Moni vakadeitaka kina na veika e bibi sara.” (Filipai 1:10) Taroga mada: ‘Vakacava keirau dau vakayagataka vakalevu neirau gauna ena iyaya vakalivaliva sa sega kina ni keirau veivosaki se kauaitaka na ka e baleti keirau?’\n“E vakaloloma nida raica e dua na tagane kei na dua na yalewa rau kana tiko e valenikana rau qai dui vakayagataka tiko nodrau talevoni. Rau sa kauaitaka ga nodrau iyaya vakalivaliva. Eda sega ni via bobula ena iyaya vakalivaliva, meda guilecava kina na ka e bibi, oya noda dau veimaliwai.”—Matthew.\nYalana na ka o cakava. E kaya na iVolatabu: “Ni qarauna matua na nomuni ilakolako, ni kua ni vakataki ira na lialia, ni vakataki ira ga na vuku, ni vakayagataka vakavinaka na nomuni gauna.” (Efeso 5:15, 16) Taroga mada, ‘Rawa ni tiko ga na gauna meu wilika qai sauma kina eso na itukutuku se kena e vinakati vakatotolo, mai na noqu sa via cakava ga niu wilika oti?’\nE veivuke vakalevu niu tabaka noqu talevoni me kua ni taqiri, oti au qai sauma lesu ena gauna veiganiti. E tu tu yadua sara me vinakati e dua na itukutuku me saumi vakatotolo.”—Jonathan.\nKe rawa, kua ni cakava e vale nomu ka ni cakacaka. E kaya na iVolatabu: “E vagauna na ka kece ga.” (Dauvunau 3:1) Taroga mada: ‘Au vakalaiva me vakalatilati noqu vakayagataka tiko e vale noqu talevoni ena ka ni cakacaka? Ke dina qori ena tara vakacava noqu bula vakawati? Cava ena tukuna o watiqu?’\n“Sa tu vakarawarawa na iyaya vakalivaliva, eda lewa tale ga na ka eda via cakava, kei na gauna eda cakacaka kina. E ka ni sasaga toka meu kua ni raica tiko noqu talevoni, se meu cakacaka ni keirau tiko vakaveiwatini.”—Matthew.\nVeitalanoataka kei watimu na kena vakayagataki. E kaya na iVolatabu: “Me kua ni dua e qara na ka e yaga ga vua, me qara tale ga na ka e yaga vei ira tale eso.” (1 Korinica 10:24) Veivosakitaka kei watimu na sala mo drau vakayagataka kina na iyaya vakalivaliva, kei na veiveisau ena vinakati me caka. Rawa ni o vakayagataka sara ga na idusidusi me veivosakitaki e tiko ena ulutaga qo mo cakava kina qori.\n“Keirau dau veivosaki vakadodonu kei watiqu, au na tukuna vua se tukuna vei au o koya, ke sa levu tiko na gauna e vakayagataki ena talevoni se tablet. Keirau liaca ni rawa ni vakavu leqa, keirau na vakasamataka gona vakavinaka na neirau dui rai.”—Danielle.\nNanuma tiko: Me kua ni lewai iko na iyaya vakalivaliva, ia mo lewa sara ga.\n“Ena sega ni rawa nida veitalanoataka vakaveiwatini na ka eda cakava ena dua na siga, ke da sa raica tu ga noda dui talevoni. E levu tu na ka meda vakalusia kina noda gauna. Ia meda kua ni vakalusi gauna ena iyaya vakalivaliva, meda vakayagataka ga na gauna qori meda veitalanoa kina vakaveiwatini.”—Trista, kei watina o Georgel.\n“E dodonu mo kauaitaki watimu vakalevu. Ena tiko ga na itukutuku ena vakau yani ena nomu talevoni, imeli se itukutuku vovou mo raica. Ia e rawa ni o wilika qori ena dua tale na gauna. Kena ivakaraitaki, ena rawa ni vakaleqai iko ke o draiva qai vakau itukutuku tiko. Vakayagataka gona vakavuku nomu talevoni me kua ni vakaleqa nomu bula vakawati.”—Jonathan, kei watina o Katelyn.\niDusidusi me veitalanoataki\nKena imatai, rawa ni drau raica vakaveiwatini na taro era toka qo. Drau qai veivosakitaka nomudrau dui isaunitaro.\nSala cava e vakavinakataka kina nomudrau veimaliwai vakaveiwatini na iyaya vakalivaliva?\nO nanuma ni vakaleqa tiko nomudrau veimaliwai vakaveiwatini nona dau vakayagataka tiko o watimu na iyaya vakalivaliva? Na sala cava?\nO nanuma ni na tukuna vei iko o watimu ni vakaleqa tiko nomudrau veimaliwai vakaveiwatini nomu dau vakayagataka na iyaya vakalivaliva? Na sala cava?\nE tiko na vuna vinaka mo raica tiko kina e veigauna na itukutuku e vakau yani ena nomu talevoni, se mo sauma lesu? Ke dina qori, ena wali vakacava?\nNa veiveisau cava o vinakata me cakava o watimu se mo cakava ena vakayagataki ni iyaya vakalivaliva?\nRailesuva: Sala me Vakayagataki Kina Vakavuku na iYaya Vakalivaliva\nVakaliuca na ka e bibi. Nanuma tiko na ka e bibi, oya nomu vakawati.\nYalana na ka o cakava. Rawa ni tiko ga na gauna meu wilika qai sauma vakamalua kina eso na itukutuku se kena e vinakati vakatotolo, mai na noqu sa via cakava ga niu wilika oti?\nKe rawa, kua ni cakava e vale nomu ka ni cakacaka. Baleta ga ni o rawa ni vakayagataka nomu talevoni ena veigauna, e kena ibalebale qori mo na sauma ena veigauna?\nVeitalanoataka kei watimu na kena vakayagataki. E tara vakacava nomu veimaliwai na vakayagataki ni iyaya vakalivaliva? Na veiveisau cava me caka?\n^ para. 13 Mai na ivola Reclaiming Conversation—The Power of Talk in a Digital Age.